sagorsarker/bangla-wikipedia huggingface dataset:
ডেনিস অ্যাটকিনসন

ডেনিস সেন্ট ইভাল অ্যাটকিনসন (; জন্ম: ৯ আগস্ট, ১৯২৬ - মৃত্যু: ৯ নভেম্বর, ২০০১) ক্রাইস্টচার্চের রকলি এলাকায় জন্মগ্রহণকারী ওয়েস্ট ইন্ডিয়ান আন্তর্জাতিক ক্রিকেটার ও অধিনায়ক ছিলেন। ওয়েস্ট ইন্ডিজ ক্রিকেট দলের অন্যতম সদস্য ছিলেন। ১৯৪৮ থেকে ১৯৫৮ সময়কালে ওয়েস্ট ইন্ডিজের পক্ষে আন্তর্জাতিক ক্রিকেটে অংশ নিয়েছেন।
ঘরোয়া প্রথম-শ্রেণীর ক্রিকেটে বার্বাডোস এবং ত্রিনিদাদ ও টোবাগোর প্রতিনিধিত্ব করেছেন। দলে তিনি মূলতঃ অল-রাউন্ডারের দায়িত্ব পালন করতেন। ডানহাতে ব্যাটিংয়ের পাশাপাশি ডানহাতে মিডিয়াম কিংবা অফ স্পিন বোলিংয়ে পারদর্শীতা দেখিয়েছেন ডেনিস অ্যাটকিনসন।
বালক অবস্থায় গ্যারি সোবার্সকে অনুশীলনে বোলিং করার জন্য সাহস জোগাতেন। বার্বাডোসের ওয়ান্ডেরার্স ক্রিকেট ক্লাবে ডেনিস অ্যাটকিনসন খেলতেন। বীমা প্রতিষ্ঠানে চাকরি করার সুবাদে অতিরিক্ত ব্যাটিং অনুশীলনের সুযোগ পেতেন। তিনি স্ট্যাম্পের ওপর একটি সিলিং রাখতেন ও সোবার্সকে তা স্পর্শ করার কথা বলতেন। এ প্রসঙ্গে সোবার্স বলেছিলেন, সিলিং স্পর্শ করার সুবাদে তিনি নিজের কাছে রাখতেন।
সমগ্র খেলোয়াড়ী জীবনে ২২ টেস্টে অংশগ্রহণ করেছেন। ৯২২ রান তোলার পাশাপাশি ৪৭ উইকেট লাভ করেছেন তিনি। ১০ নভেম্বর, ১৯৪৮ তারিখে টেস্ট অভিষেক ঘটে ডেনিস অ্যাটকিনসনের।
টেস্টের এক ইনিংসে বোলিং করে উইকেটবিহীন অবস্থায় সর্বাধিক রানের অগৌরবজনক রেকর্ডের অধিকারী তিনি। ১৯৫৭ সালে বার্মিংহামের এজবাস্টনে স্বাগতিক ইংল্যান্ডের বিপক্ষে ৭২ ওভার বোলিং করে ২৯ মেইডেন দিয়ে ১৩৭ রান খরচ করেও কোন উইকেটের সন্ধান পাননি।
১৯৫৪-৫৫ মৌসুমে তার নেতৃত্বে ওয়েস্ট ইন্ডিজ দল অস্ট্রেলিয়া সফরে যায়। ব্রিজটাউন টেস্টে ক্লেয়ারমন্ট দেপিয়াজা’র সাথে সপ্তম উইকেট জুটিতে ৩৪৭ রান তুলে বিশ্বরেকর্ড গড়েন। তাদের এ সংগ্রহটি সপ্তম উইকেটে সর্বোচ্চ রানের জুটিরূপে স্বীকৃত। ২১৯ রান সংগ্রহ করেন তিনি। এটিই তার সমগ্র টেস্ট খেলোয়াড়ী জীবনের একমাত্র শতরানের ইনিংস ছিল। দলের সংগ্রহ ১৪৭/৬ থাকা অবস্থায় এ জুটি অস্ট্রেলিয়ার ৬৬৮ রানের জবাবে অগ্রসর হয়েছিল। অদ্যাবধি এ সংগ্রহটি রেকর্ড হিসেবে টিকে রয়েছে।
ছয় দিনব্যাপী গড়া টেস্টের তৃতীয় দিনের শেষদিকে ক্লেয়ারমন্ট দেপিয়াজা’র সাথে জুটি বাঁধেন। এরপর পুরো চতুর্থ দিন ব্যাটিং করেছিলেন। ডেনিস অ্যাটকিনসন তার অধিনায়কত্বের বিষয়ে সমালোচকদের যথোচিত দাঁতভাঙ্গা জবাব দেন এবং ২১৯ রানের পাশাপাশি ৪৮-১৪-১০৮-২ ও ৩৬.২-১৬-৫৬-১ বোলিং পরিসংখ্যান গড়েন। ফলশ্রুতিতে ওয়েস্ট ইন্ডিজ দল প্রথম ইনিংসে ৫১০ রান তুলে। খেলাটি ড্রয়ে পরিণত হয়েছিল।
তিন রান বেশি নিয়ে তারা নতুন রেকর্ড গড়েন। টেস্ট পর্যায়ে তাদের রেকর্ড অক্ষত থাকলেও পরবর্তীতে প্রথম-শ্রেণীর ক্রিকেটে ভেঙ্গে যায়। এ পর্যায়ে, দিল্লিতে রঞ্জী ট্রফির সেমি-ফাইনালে পাঞ্জাবের সদস্যরূপে ভুপিন্দর সিং জুনিয়র ও পঙ্কজ ধারমানি সপ্তম উইকেটে ৪৬০ রান তুলেছিলেন। উভয় খেলোয়াড়ের এটিই একমাত্র শতরানের ইনিংস ছিল। ক্লাইড ওয়ালকট রেকর্ডসংখ্যক পাঁচটি শতরানের ইনিংস খেললেও ওয়েস্ট ইন্ডিজ দল ৩-০ ব্যবধানে সিরিজে পরাভূত হয়।
এছাড়াও পরের বছর দলকে নিয়ে নিউজিল্যান্ড সফরে যান। ঐ সিরিজটিতে জয় পায় ওয়েস্ট ইন্ডিজ দল।
তার ছোট ভাই এরিক অ্যাটকিনসন ওয়েস্ট ইন্ডিজের পক্ষে ক্রিকেটে অংশ নিয়েছেন। ১৯৫৭-৫৮ মৌসুমে ব্রিজটাউনে সফরকারী পাকিস্তানের বিপক্ষে এরিকের অভিষেক ঘটা টেস্টটিই ডেনিস অ্যাটকিনসনের সর্বশেষ টেস্টে অংশগ্রহণ ছিল।
ব্যক্তিগত জীবনে বিবাহিত ছিলেন তিনি। ক্যাথরিন ওয়ার্ড নাম্নী তার এক কন্যা সন্তান রয়েছে। ৯ নভেম্বর, ২০০১ তারিখে ৭৫ বছর বয়সে বার্বাডোসে তার দেহাবসান ঘটে। ১৯ এপ্রিল, ২০০৭ তারিখে ওয়েস্ট ইন্ডিজের ক্রিকেট রেকর্ড ধারক হিসেবে ক্যাথরিন ওয়ার্ড স্বীয় পিতার পুরস্কার গ্রহণ করেন।
আইএসও ৮৬০১

আইএসও ৮৬০১ "তথ্য উপাদান এবং বিনিময় বিন্যাস - তথ্য বিনিময় - তারিখ এবং সময় উপস্থাপনা" তারিখ এবং সময় সংক্রান্ত আদানপ্রদানের জন্য ব্যবহৃত একটি আন্তর্জাতিক নির্দেশিকা। এটি ইন্টারন্যাশনাল অর্গানাইজেশন ফর স্ট্রাকডাইজেশন (আইএসও) দ্বারা জারি করা হয় এবং প্রথমবার ১৯৮৮ সালে প্রকাশিত হয়। এই নির্দেশিকার উদ্দেশ্য হল তারিখ এবং সময়ের উপস্থাপনার একটি সুস্পষ্ট এবং সুনির্দিষ্ট পদ্ধতি প্রদান করা, যাতে তারিখ এবং সময় বিষয়ক সাংখ্যিক উপস্থাপনার ভুল ব্যাখ্যা এড়ানো যায়, বিশেষ করে যখন বিভিন্ন দেশের বিভিন্নরকম নিয়ম প্রচলনের কারণে সাংখ্যিক তারিখ এবং সময় বিষয়ক তথ্য স্থানান্তরে যাতে অসুবিধা না হয়।
সাধারণভাবে, আইএসও ৮৬০১ গ্রেগরিয়ান (এবং সম্ভাব্য প্রলেপ্টিক গ্রেগরিয়ান) ক্যালেন্ডারের তারিখ এবং সময়ের উপস্থাপনা, ২৪-ঘণ্টা টাইমকিপিং সিস্টেম (ঐচ্ছিক সময় অঞ্চল সম্পর্কিত তথ্য সহ), সময়ের ব্যবধান এবং এর বিভিন্ন সমন্বয়ের উপর প্রযোজ্য। নির্দেশিকাটি উপস্থাপিত তারিখ বা সময়ের উপাদান নির্দিষ্ট করে না; অর্থ তার ব্যবহারের প্রেক্ষাপটের উপর নির্ভর করবে। উপরন্তু, উপস্থাপিত তারিখ বা সময়ের জন্য নির্দেশিকা বহির্ভূত কোনো শব্দ (যেমন, চীনা ক্যালেন্ডার বছরের নাম) বা অক্ষরব্যতীত শব্দ (যেমন, ছবি, আওয়াজ) ব্যবহার করা যাবে না।
বিনিময়কালে তারিখ এবং সময়ের উপস্থাপনায় সর্বাধিক সাময়িক শব্দটি (বৎসর) বামে রাখা হয় হয় এবং প্রতিটি ক্রমানুসারে ছোট সাময়িক শব্দকে পূর্ববর্তী শব্দটির ডান দিকে স্থাপন করা হয়। উপস্থাপনায় সর্বদা আরবি সংখ্যা এবং নির্দিষ্ট তাত্পর্যপূর্ণ অক্ষরের (যেমন "-", ":", "T", "W", এবং "Z") সংমিশ্রণে লেখা উচিত; অর্থাৎ তারিখের অংশ লেখার কিছু সাধারণ উপায় যেমন "জানুয়ারি" বা "বৃহস্পতিবার" বিনিময় উপস্থাপনাতে অনুমোদিত নয়।
রোয়াংছড়ি থানা

রোয়াংছড়ি থানা বাংলাদেশের বান্দরবান জেলার অন্তর্গত রোয়াংছড়ি উপজেলার একটি থানা।
রোয়াংছড়ি থানা গঠিত হয় ১৯৭৬ সালে।
রোয়াংছড়ি উপজেলার ৪টি ইউনিয়নের প্রশাসনিক কার্যক্রম রোয়াংছড়ি থানার আওতাধীন।
আধুনিক ভাষা ইনস্টিটিউট, চট্টগ্রাম বিশ্ববিদ্যালয়

আধুনিক ভাষা ইনস্টিটিউট চট্টগ্রাম বিশ্ববিদ্যালয়ের কলা ও মানববিদ্যা অনুষদের অন্তর্ভুক্ত একটি অন্যতম ইনস্টিটিউট। বর্তমানে এখানে ২১ জন শিক্ষক রয়েছেন। সর্বমোট ৪৫টি আসন রয়েছে অনার্স কোর্সে এবং ভাষা কোর্সে সাত শতাধিক আসন আছে।
২০০৮ সালে, বিভিন্ন ভাষা শিক্ষাদানের উদ্দেশ্যে এটি চালু করা হয়।কলা ও মানববিদ্যা অনুষদের ড. আবদুল করিম ভবনে এই বিভাগের সকল কার্যক্রম পরিচালিত হয়।
এখানে মোট সাতটি ভাষায় সার্টিফিকেট কোর্স ও ডিপ্লোমা ডিগ্রী প্রদান করা হয়।
ক) বাংলা (শুধুমাত্র বিদেশীদের জন্য), খ) ইংরেজি, গ) ফরাসি, ঘ) জার্মান, ঙ) জাপানি, চ) চীনা, ছ) আরবি ও জ) ফার্সি ভাষার উপর এক বছর মেয়াদী সার্টিফিকেট কোর্স ও এক বছর মেয়াদী ডিপ্লোমা ডিগ্রী প্রদান করা হয়।
২০১২-১৩ সেশন থেকে এই ইনস্টিটিউটের অধীনে ভাষাবিজ্ঞান বিষয়ে অনার্স প্রোগ্রাম চালু করা হয়। এখানে ধ্বনিতত্ত্ব, রুপতত্ত্ব, অর্থতত্ত্ব, ব্যক্যতত্ত্ব ও ভাষার প্রায়োগিক কোর্স সমাজ ভাষাবিজ্ঞান, কম্পিউটর ভাষা বিজ্ঞান, চিকিৎসা ভাষাবিজ্ঞান, ভাষাবৈকল্য, সংকেত ভাষা, মৌলিক বাংলা ও ইংরেজি বিষয় গুলো পড়ানো হয়। যে কোন এক বর্ষে তৃতীয় ভাষা হিসেবে বিদেশী যে কোন একটি ভাষাও পড়ানো হয়।
ইংরেজি ভাষা শিক্ষাদান বিষয়ে অতিরিক্ত মাস্টার্স প্রোগ্রাম চালু করা আছে।
রোয়াংছড়ি সদর ইউনিয়ন

রোয়াংছড়ি সদর বাংলাদেশের বান্দরবান জেলার অন্তর্গত রোয়াংছড়ি উপজেলার একটি ইউনিয়ন।
রোয়াংছড়ি সদর ইউনিয়নের আয়তন ৩১,৩৬০ একর (১২১.৯১ বর্গ কিলোমিটার)।
২০২২ সালের পরিসংখ্যান অনুযায়ী ইউনিয়নের জনসংখ্যা ৮,৬৮৫জন। এর মধ্যে ৫,৮৫৯জন বৌদ্ধ, ২,৩০৫জন খ্রিস্টান, ৪২৬জন মুসলিম, ৯৪জন হিন্দু ও ১জন অন্যান্য ধর্মের অনুসারী।
রোয়াংছড়ি উপজেলার দক্ষিণাংশে রোয়াংছড়ি সদর ইউনিয়নের অবস্থান। রোয়াংছড়ি উপজেলা সদর এ ইউনিয়নে অবস্থিত। এ ইউনিয়নের উত্তরে আলেক্ষ্যং ইউনিয়ন ও বান্দরবান সদর উপজেলার বান্দরবান সদর ইউনিয়ন, পশ্চিমে তারাছা ইউনিয়ন, দক্ষিণে রুমা উপজেলার পাইন্দু ইউনিয়ন এবং পূর্বে রাঙ্গামাটি জেলার বিলাইছড়ি উপজেলার বড়থলি ইউনিয়ন অবস্থিত।
রোয়াংছড়ি সদর ইউনিয়ন রোয়াংছড়ি উপজেলার আওতাধীন ১নং ইউনিয়ন পরিষদ। এ ইউনিয়নের প্রশাসনিক কার্যক্রম রোয়াংছড়ি থানার আওতাধীন। এ ইউনিয়ন জাতীয় সংসদের ৩০০নং নির্বাচনী এলাকা পার্বত্য বান্দরবান এর অংশ। এ ইউনিয়নের গ্রামগুলো হল:
২০১১ সালের আদমশুমারি অনুযায়ী রোয়াংছড়ি সদর ইউনিয়নের সাক্ষরতার হার ৪০.৭%। এ ইউনিয়নে ১টি মাধ্যমিক বিদ্যালয় ও ২৬টি প্রাথমিক বিদ্যালয় রয়েছে।
রোয়াংছড়ি সদর ইউনিয়নে যোগাযোগের প্রধান সড়ক হল বান্দরবান-রোয়াংছড়ি সড়ক। প্রধান যোগাযোগ মাধ্যম চাঁদের গাড়ি।
রোয়াংছড়ি সদর ইউনিয়নের দক্ষিণ-পশ্চিমাংশ দিয়ে প্রবাহিত হচ্ছে সাঙ্গু নদী। এছাড়া রয়েছে রাখাক্ষ্যং খাল।
রোয়াংছড়ি সদর ইউনিয়নের প্রধান হাট-বাজার হল রোয়াংছড়ি বাজার।
আপাতবাস্তব টেলিভিশন অনুষ্ঠান

আপাতবাস্তব টেলিভিশন অনুষ্ঠান () বলতে এমন এক ধরনের টেলিভিশন অনুষ্ঠানকে বোঝায় যাতে আগে থেকে লিখিত চিত্রনাট্যনির্ভর নয়, বরং আপাতদৃষ্টিতে বাস্তব জীবন থেকে নেওয়া ঘটনাপঞ্জিকে উপজীব্য করে তৈরি করা হয়। এসব অনুষ্ঠানে এমন সব ব্যক্তিকে দেখানোহয়, যারা আপাতদৃষ্টিতে কোন পেশাদার বা পরিচিত মুখের কোনও অভিনেতা নন। প্রামাণ্যচিত্র অনুষ্ঠানের সাথে এই আপাতবাস্তব টিভি অনুষ্ঠানগুলির পার্থক্য আছে কেন না এগুলিতে দর্শককে তথ্যদানের পরিবর্তে আবেগিক নাটকীয়তা, ব্যক্তিতে ব্যক্তিতে সংঘাত, অনুশোচনা, গোপন কথা, ইত্যাদি বিনোদনমূলক ব্যাপারগুলির ওপর জোর দেওয়া হয়। অনেক সময় এই অনুষ্ঠানগুলিতে ছোট ছোট খণ্ডাংশে অংশগ্রহণকারী ব্যক্তিদের নিজেদের মনের কথা বলতে বা অভিমত দিতে দেখা যায়, আবার কোনও কোনও অনুষ্ঠানে প্রতি পর্বে একজন অংশগ্রহণকারীকে বহিস্কার করা হয়।
আপাতবাস্তব অনুষ্ঠান অনেক আগে থেকেই বিচ্ছিন্নভাবে টেলিভিশনে প্রচারিত হলেও মূলত ১৯৯০-এর দশকের শেষভাগে এবং ২০০০-এর দশকের শুরুর দিকে এগুলি অত্যন্ত জনপ্রিয় হয়ে ওঠে।
অলিখিত পরিস্থিতিতে সাধারণ মানুষকে চিত্রিত করা টেলিভিশন পদ্ধতিগুলি প্রায় টেলিভিশন মাধ্যমের মতোই পুরানো। প্রযোজক-আয়োজক অ্যালেন ফান্টের "ক্যান্ডিড ক্যামেরায়", যেভাবে সন্দেহভাজন ব্যক্তিদের মজার, অস্বাভাবিক পরিস্থিতির মুখোমুখি করা হয়েছিল এবং লুকানো ক্যামেরা দিয়ে চিত্রিত করা হয়েছিল এবং যা প্রথম ১৯৪৮ সালে প্রচারিত হয়েছিল। একবিংশ শতাব্দীতে, ধারাবাহিকটিকে প্রায়শই আপাতবাস্তব টেলিভিশন অনুষ্ঠানের একটি আদিরূপ হিসাবে বিবেচনা করা হয়।
গাটাপার্চা

গাটাপার্চা () হল "প্যালাকুইয়াম" গণের একপ্রজাতীর গাছ হতে প্রাপ্ত তরুক্ষির। যা সাধারণত "প্যালাকুইয়াম গাটা" প্রজাতীর গাছ হতে পাওয়া য়ায়।
গাটাপার্চা শব্দটির উৎপত্তি মালয় ভাষায় "গেটাহ-পার্চা" থেকে, যার অর্থ পার্চা গাছ হতে প্রাপ্ত আঠা।
১৮৪৩ সালে সর্বপ্রথম প্রাকৃতিক থার্মোপ্লাস্টিক পদার্থ হিসেবে এটি বৈজ্ঞানিক স্বীকৃতি পায়। ১৮৫১ সালে ১৫০০০০ কেজি গাটা পার্চা ব্রিটেনে রপ্তানী করা হয়। ১৯ শতকের শেষের দিকে গৃহস্থালী এবং শিল্পকারখানায় এর ব্যবহার বেড়ে যায়। বিশেষত জলমগ্ন তারবার্তা পাঠানোর জন্য ব্যবহৃত তারের অন্তরক হিসেবে ব্যবহার করার ফলে তারের ক্ষতি হওয়া থেকে রক্ষা পাওয়া গিয়েছিল। উন্নত বিশ্বে গাটাপার্চা ব্যবহার শুরুর আগে স্থানীয় মালয়েশীয়রা এটাকে ছুরির হাতল, ছড়ি ও অন্যান্য কাজে ব্যবহার করত। প্রথম ইউরোপিয়ান হিসেবে এটি আবিষ্কার করেন "জন ট্রেডিসেন্ট" ১৬৫৬ সালে দূরপ্রাচ্য থেকে। তিনি এটার নাম দিয়েচিলেন 'মাজের উড'। ড. মন্টেগামারি নামক একজন ভারতীয় চিকিৎসা কর্মকর্তা এর ব্যবহারিক ব্যবহার শুরু করেন। ঔষধ হিসেবে ব্যবহার করার বিষয়ে প্রথম ধারনাপত্র দেয়ার কারণে তাকে রয়েল সোসাইটি অব আর্টস, লন্ডন স্বর্নপদক দেয়, ১৮৪৩ সালে।
প্যালাকুইয়াম গাটা গাছ ৫-৩০ মিটার পর্য়ন্ত লম্বা এবং কান্ডের বেড় প্রায় ১ মিটার পর্য়ন্ত হতে পারে। এর পাতা চিরহরিৎ প্রকৃতির, সর্পিলাকারে সজ্জিত, পাতার উপরের অংশ সবুজ কিন্তু নিচের অংশ হলুদাভ, যা ৮-২৫ সে,মি, পর্যন্ত লম্বা হয়। এর ফুল কাণ্ডের পাশে ছোট ছোট গুচ্ছাকারে হয়, প্রতিটি ফুল একটি করে সাদা দল নিয়ে গঠিত যা আবার ৪-৮ টি( সাধারণত ৬ টি) খণ্ডে বিভক্ত।
এর ফল ৩-৭ সে.মি. পর্যন্ত হয় যা সাধারণত রসালো হয় এবং প্রত্যেক ফলে ৪ টি করে বীজ থাকে। কিছু কিছু প্রজাতীর ফল ভক্ষনযোগ্য।
অস্ট্রেলিয়াতে গাটাপার্চা সাধারণত গন্ধযুক্ত মজবুত কাঠ উৎপাদনকারী গাছ হিসেবে পরিচিত।
রাসায়নিক ভাবে গাটাপার্চা একটা পলিতারপিন, পলি আইসোপ্রিন সত্যিকার অর্থে ট্রান্স ১,৪ পলি আইসোপ্রিন। অপরদিকে সিস পলিমার হল প্রকৃতিক রাবার যা আসলে আকারবিহীন কিন্তু গাটাপার্চা স্ফটিক গঠন করে বলে এটি কঠিন পদার্থ।
দামোদর মুখোপাধ্যায়

দামোদর মুখোপাধ্যায় (জন্ম: ফেব্রুয়ারি ১৮৫৩ - মৃত্যু: ১৯০৭) একজন বাঙালি ঔপন্যাসিক, অনুবাদক ও সম্পাদক।
দামোদর মুখোপাধ্যায়ের জন্ম হয় ১২৫৯ বঙ্গাব্দের ফাল্গুন মাসে নদিয়া জেলার কৃষ্ণনগরে তার মামাবাড়িতে। প্রসিদ্ধ বাংলা ব্যাকরণ রচয়িতা লোহারাম শিরোরত্ন তার মামা ছিলেন। তার পৈতৃক নিবাস শান্তিপুর। মামাবাড়িতেই তিনি প্রধানত প্রতিপালিত হন। কৃষ্ণনগর ও বহরমপুরে তার শিক্ষালাভ হয়। তিনি ইংরেজি, বাংলা ও সংস্কৃত এই তিন ভাষাতে দক্ষ ছিলেন।
তিনি অনেকগুলি গ্রন্থ রচনা করেছিলেন। যার মধ্যে 'মৃন্ময়ী' ও 'নবাব নন্দিনী' উপন্যাসদুটি যথাক্রমে বঙ্কিমচন্দ্র চট্টোপাধ্যায়ের কপালকুণ্ডলা ও দুর্গেশনন্দিনীর উপসংহার। তিনি কিছু ইংরেজি উপন্যাস বাংলাতে অনুবাদ করে প্রকাশ করেছিলেন। এছাড়া তিনি নয়টি টীকা ও ভাষ্যসহ শ্রীমদ্ভগবত গীতার একটি বড় সংস্করণ প্রকাশ করেছিলেন। এই বইটি প্রায় সাড়ে তিন হাজার পাতার ছিল। 'জ্ঞানাঙ্কুর' ও 'প্রবাহ' নামক দুটি পত্রিকা তিনি কিছুদিন সম্পাদনা করেছিলেন।
অধ্যাপক অসিতকুমার বন্দ্যোপাধ্যায়ের মতে দামোদর মুখোপাধ্যায়ের শিল্পবোধ ও পরিমাণবোধের বিশেষ অভাব ছিল। না হলে তিনি কপালকুণ্ডলা ও দুর্গেশনন্দিনীর উপসংহার লিখতে প্রবৃত্ত হবেন কেন? তার অধিকাংশ উপন্যাস বিশেষত্ববর্জিত। সেগুলি বয়স্ক বালকভুলানো উপকথায় পর্যবসিত হয়েছে।
১৩১৪ বঙ্গাব্দের শ্রাবণ মাসে তার মৃত্যু হয়।
জলাধার

জলাধার হলো তরল পদার্থ সংরক্ষণের একটি স্থান। এই তরল পদার্থ পানি, হাইড্রোকার্বন বা গ্যাস যেকোন কিছুই হতে পারে। সাধারণ জলাধার বলতে একটি বৃহৎ প্রাকৃতিক বা কৃত্রিম, পুকুর বা পানি সংরক্ষণ করার জন্য বাঁধ বা পানি সংরক্ষণ লককে বোঝায়। পানির প্রবাহকে নিয়ন্ত্রণ করে জলাধার তৈরী করা যেতে পারে। নদী উপত্যকায়ও বাঁধ দিয়ে নির্মাণ করা যেতে পারে। অন্যদিকে, সমতল ভূমি খনন করে বা নদীতীরে বাঁধ দিয়েও জলাধার নির্মাণ করা যায়।
ট্যাঙ্ক জলাধারের ট্যাঙ্কে তরল পদার্থ বা গ্যাস জমা হয় যা মাটি নিচ থেকে উপরে উত্তোলন করা যায় বা নিচে নিয়ে যাওয়া যায়। ভূগর্ভস্থ জলাধারগুলো মাটির নিচে তরল পদার্থ, প্রধানত, পানি বা পেট্রোলিয়াম সংরক্ষণ করার জন্য ব্যবহৃত হয়ে থাকে।
উপত্যকায় বাঁধ দ্বারা নির্মিত জলাধারের অববাহিকা বেশিরভাগ ক্ষেত্রেই প্রাকৃতিক ভূসংস্থানের উপর নির্ভর করে। বাঁধগুলো সাধারণত উপত্যকার সরু অংশের দিকে নির্মিত হয়ে থাকে। উপত্যকার পাশগুলো প্রাকৃতিক দেয়াল হিসেবে কাজ করে, বাঁধটা এমন সরু জায়গায় অবস্থিত থাকে যা নিমার্ণের ক্ষেত্রে অধিকতর শক্তি এবং নিমার্ণ খরচ কম হয়। অনেক জলাধার নির্মাণ প্রকল্পে, আশপাশের এলাকার মানুষগুলোকে স্থানান্তরিত করা হয় এবং নতুন গৃহায়ণের ব্যবস্থা করা হয় এবং ঐতিহাসিক নিদর্শনসমূহ সরিয়ে অন্য পরিবেশে স্থানান্তর করা হয়। উদাহরণস্বরূপ, আবু সিম্‌বেল মন্দির (যেটা মিশরের নীলনদ হতে লেক নেসার নিমার্ণ করার জন্য অসওয়ান বাঁধ নির্মাণের পূর্বে সরিয়ে ফেলা হয়।), লিন সেলিন নিমার্ণের সময় কেপিল সেলিন গ্রামের স্থানান্তর এবং লেক সেল্টো নির্মাণের জন্য বোর্গো সান পিয়েত্রো অব পেত্রেল্লা সেল্টোর স্থানান্তরের কথা উল্লেখ করা যেতে পারে।
উপত্যাকায় জলাধার নির্মাণের জন্য সাধারণত নদীর প্রয়োজন হয়, যা প্রায়ক্ষেত্রে একটি অস্থায়ী টানেল বা বাই-পাস চ্যানেলে মধ্যে দিয়ে যায়। পাহাড়ি অঞ্চলে, অধিকাংশ ক্ষেত্রে বিদ্যমান হ্রদকে সম্প্রসারিত করে জলাধার নির্মাণ করা হয়ে থাকে। মিড ওয়েলসের লিন ক্লিইডগের মতো এই ধরনের জলাধারগুলো মাঝে মধ্যে তাদের পানিস্তরের উচ্চতা এক বা ততোধিক ফিডার স্ট্রিমের ওয়াটেরশেড অতিক্রম করে। এইসব ক্ষেত্রে জলাধারে ধারণ করার জন্য পাশে অতিরিক্ত বাঁধ নির্মাণ করতে হয়।
জলাধার নির্মাণের কারণ হলো, নদীর পানির পরিমাণ সময়ের সাথে সাথে পরিবর্তিত হয়। খুব বৃষ্টির সময়ে বা পাহাড়ের তুষার গলের দরুন নদীর পানির স্বাভাবিক উচ্চতা বেড়ে যায় এবং কখনও কখনও বন্যায় রূপ নেয়। নদীর মুখে জলাধার নির্মাণ করে পানি প্রবাহ নিয়ন্ত্রণ করা যায়। যা অনেক ক্ষেত্রেই বন্যা নিয়ন্ত্রণে সক্ষম।
অন্যদিকে, খরা বা শুকনো সময়ে নদীর জলের স্তর কমে যাবার সম্ভাবনা থাকে। এই পরিস্থিতিতে, জলাধার থেকে পানি নিষ্কাশন করা হয় যাতে কৃষকরা তাদের ফসলের পানি দিতে পারে, পাশাপাশি ঘরবাড়ি এবং মাছের খামার গুলো তাদের কাজ স্বাভাবিকভাবে করতে পারে।
বিভিন্ন দেশে জলাধার অন্যান্য উদ্দেশ্যেও নির্মাণ করা হয়, যেমন নৌকা বাইচ খেলার স্থান হিসাবে, মাছ চাষের জন্য অথবা বিনোদন পার্ক হিসাবে। কিছু কিছু জলাধার বিদ্যুৎ উৎপাদনেও ব্যবহৃত হয়। 
আয়তনের দিক দিয়ে বিশ্বের বৃহত্তম জলাধার হচ্ছে ভোল্টা হ্রদ, যা আফ্রিকার ঘানাতে, ভোল্টা নদীতে বাঁধ নির্মাণ করে তৈরি করা হয়। লেক ভোল্টা প্রায় ৮,৫০০ বর্গ কিলোমিটার (৩,২৮০ বর্গ মাইল) জুড়ে অবস্থিত, এটি আমেরিকা যুক্তরাষ্ট্রের ডেলাওয়্যার রাজ্যের চেয়ে বড় অঞ্চল। পানি ধারনক্ষমতার দিক থেকে ভোল্টা হ্রদ বিশ্বে চতুর্থ স্থানে রয়েছে। ধারনক্ষমতা বিবেচনায় বিশ্বের বৃহত্তম জলাধারও আফ্রিকাতেই। জামিবা এবং জিম্বাবুয়ের সীমান্তে অবস্থিত কারিবা হ্রদ । জামবেজি নদীটিকে বাঁধ দিয়ে তৈরি করা এই হ্রদটি ১৮৫ ঘনকিলোমিটার (৪৪ ঘন মাইল) পানি সঞ্চয় করতে সক্ষম।
আফ্রিকান ন্যাশনাল পার্টি

আফ্রিকান ন্যাশনাল পার্টি (, পিএনএ) চাদের একটি রাজনৈতিক দল ছিল। ১৯৬০ সালের ৩০শে জানুয়ারি চাদের উত্তরাঞ্চলের চারটি মুসলিম-শাসনাধীন রাজনৈতিক দল; আফ্রিকান সমাজতান্ত্রিক আন্দোলন, চাদের সামাজিক কর্ম, চাদের স্বাধীন গণতান্ত্রিক ইউনিয়ন এবং গ্রামীণ ও স্বাধীন চাদের দলকে একত্রীকরণের মাধ্যমে পিএনএ গঠন করা হয়। প্রথমদিকে, পিএনএ জাতীয় পরিষদে ২৫টি আসন লাভ করে, কিন্তু দলটি হেরে গিয়ে চাদিয়ান প্রগ্রেসিভ পার্টিতে পরিণত হয়, প্রথমে সাংসদদের সংখ্যা ১৭জন হয় এবং পরে দশ জনে গিয়ে পৌঁছায়। ১৯৬১ সালের এপ্রিল মাসে, পিএনএ, চাদিয়ান প্রগ্রেসিভ পার্টির সাথে আবেতে একটি ইউনিটি কংগ্রেসে একত্রিত হয়ে "ইউনিয়ন ফর দ্য প্রগ্রেসিভ অফ চাদ (ইউপিটি)" দলটি গঠন করে।
পিএনএ, নির্বাচনের জন্য তাদের নিজস্ব প্রার্থী তালিকা দেয়ায় এই জোট সংক্ষিপ্ত সময়ের জন্য স্থায়ী ছিল। ১৯৬১ সালে পিএনএ'র নেতাদের গ্রেপ্তার করা হয় এবং জানুয়ারি ১৯৬২ সালে দলটিকে নিষিদ্ধ ঘোষণা করা হয়। ১৯৬৩ সালে পিএনএর নেতা জিব্রিন খেরাল্লা ঘোষণা দিয়েছিলেন যে, পিএনএ নিজেই একীভূত হবেনা।
ধর্মে নীতিশাস্ত্র

নীতিশাস্ত্র বলতে ঠিক বেঠিক আচরণকে সংরক্ষণ করা, সঠিক সুপারিশ প্রদান ও সেগুলোকে প্রণালীবদ্ধকরন বুঝায়। নীতির একটি মূল বিষয় হল 'সুন্দর জীবন', যা মানুষ অল্পতে তুষ্ট থেকে সুন্দর করে যাপন করবে। অনেক দার্শনিক প্রথাগত নৈতিক আচরণের চেয়ে এভাবে সুন্দর জীবনযাপনকে গুরুত্বপূর্ণ বলে মনে করেন। 
অধিকাংশ ধর্মেরই একটা নৈতিক উপাদান থাকে যা(দাবিকৃত) অতিপ্রাকৃতিক কোন প্রকাশ বা অনুশাসন থেকে সৃষ্টি হয়। অনেকে দৃঢ়তার সাথে বলে থাকেন যে নৈতিক জীবনযাপনের জন্য ধর্মের প্রয়োজন। ব্লাকবার্ন বলেন যে, অনেক লোক আছে যারা মনে করে তারা যদি ধর্মের অনুশাসনযুক্ত কঠিন সামাজিক নিয়মের ভিতর থাকে তো ভাল থাকতে পারে।
বৌদ্ধ ধর্মের নীতি নৈতিকতা ধর্মীয়ভাবে গৌতম বুদ্ধের বোধিচিত্ত বা তাকে অনুসরণকারী অন্যান্য বোধিচিত্তের বুদ্ধত্বের উপর ভিত্তি করে গড়ে উঠেছে। বৌদ্ধদের ধর্মগ্রন্থগুলোতে নৈতিক শিক্ষার আলোকপাত করা হয়েছে। তাছাড়াও গৌতম বুদ্ধ থেকে অন্যান্য বোধিচিত্তের মাধ্যমে বৌদ্ধরা নৈতিক শিক্ষা লাভ করেছে। তাই অনেক বৌদ্ধ বিদ্বানকে তাদের নীতিশাস্ত্রের সঠিকতা নিরূপণে ধর্মীয় গ্রন্থগুলোর পর্যালোচনা ও বৌদ্ধ সমাজের নৃতাত্ত্বিক প্রমাণাদির উপর নির্ভর করতে হয়।
বৌদ্ধ ধর্ম অনুসারে সাধারণ মানুষকে পঞ্চশীল নীতি মেনে চলতে হয়। সাধারণ মানুষের জন্য এ পঞ্চশীল নীতি হল বৌদ্ধ নীতিশাস্ত্রের মূল্ভিত্তি। পঞ্চশীলে বলা হয়েছে "-প্রাণী হত্যা করা হতে বিরত থাকতে, কোন চৌর্যবৃওি না করতে, মিথ্যা কথা না বলতে, অবৈধ কামাচার হতে বিরত থাকতে, কোন ধরনের নেশা দ্রব্য সেবন না করতে।" কোন সাধারণ মানুষ বুদ্ধ বা বোধিসত্ত্ব হতে চাইলে তাকে এ সকল খারাপ কাজ হতে বিরত থাকার অঙ্গীকার করাকে উৎসাহিত করা হয়(বিনয় পিটক দেখুন)।
আধুনিক বিশ্বের পশ্চিমা বৌদ্ধ- যারা সকল নৈতিক সমস্যার বাস্তবানুগ সমাধান পছন্দ করেন, তারা বৌদ্ধদের প্রচলিত নীতিশাস্ত্রের যৌক্তিকতা বাজিয়ে দেখতে চাইবেন, কেননা এ নীতিশাস্ত্রগুলো শুধু মাত্র আচার সর্বস্ব ও পুরুষানুক্রমিক। এ সমস্যার একটি গ্রহণযোগ্য সমাধান খুঁজতে শুধু প্রচলিত হিতোপদেশ বা বিনয় পিটকের উপর নির্ভর করলে চলবে না। মধ্যপন্থার মত অন্যান্য মৌলিক শিক্ষণগুলোর সাহায্যে হিতোপদেশ বা অনুশাসনগুলোর যৌক্তিক ব্যাখ্যা খুঁজতে হবে ও মানুষের জীবনে সেগুলোর প্রয়োজনীয়তাও বিচার করে দেখতে হবে। এ প্রক্রিয়া দিয়ে এগোলে বৌদ্ধদের নীতিশাস্ত্রকে শুধু তাদের বিশ্বাস, ঐতিহ্য, প্রথা বা বোধি চিত্তের উপর নির্ভর করতে হবে না। যা বিশ্বব্যাপী অবৌদ্ধদেরকেও বৌদ্ধ ধর্মের নীতিশাস্ত্রের গভীরে প্রবেশের সুযোগ দেবে।
Going for Refuge & Taking the Precepts" (The Wheel Publication No. 282/284). Kandy, Sri Lanka: Buddhist Publication Society. (Originally published 1981 and transcribed for Internet publication in 1994.) Retrieved 2007-11-12 from "Access to Insight" at http://www.accesstoinsight.org/lib/authors/bodhi/wheel282.html.
আবদুল লতিফ আব্বাস

আবদুল লতিফ আব্বাস (জন্ম ১৮ এপ্রিল ১৯৫৩) একজন কুয়েতী স্প্রিন্টার। ১৯৭৬ গ্রীষ্মকালীন অলিম্পিকে পুরুষের ৪ × ১০০ মিটার রিলে প্রতিযোগিতায় তিনি অংশগ্রহণ করেন।
বাংলাদেশী ইংরেজি

বাংলাদেশী ইংরেজি () হলো বাংলাদেশে তৈরি হওয়া ইংরেজির একটি উপভাষা।
বাংলাদেশী ইংরেজির মূল বৈশিষ্ট্য হলো এর নিজস্ব ধ্বনিতত্ত্ব। ব্রিটিশ কিংবা মার্কিন ইংরেজি থেকে এর যথেষ্ট পার্থক্য রয়েছে। ব্রিটিশ বা মার্কিন ইংরেজির দন্তমূলীয় ধ্বনিগুলি বাংলাদেশী ইংরেজিতে মূর্ধন্য ধ্বনিতে পরিবর্তিত হয়েছে। এছাড়াও অন্যান্য উচ্চারণগত পার্থক্য লক্ষণীয়। তাছাড়া বাংলাদেশী ইংরেজিতে কিছু আলাদা শব্দভাণ্ডার এবং আলাদা রীতি রয়েছে।
বাংলাদেশে প্রায় দেড় কোটি মানুষ দ্বিতীয় ভাষা হিসেবে ইংরেজি ভাষা জানে। বাংলাদেশে ইংরেজি সংবাদ পত্র, ইংরেজি মাধ্যমে পড়াশোনার ব্যবস্থা আছে। এছাড়াও বিভিন্ন ব্যবসা বাণিজ্যের ক্ষেত্রে ইংরেজির ব্যাপক ব্যবহার লক্ষ্য করা যায়।
বাংলাদেশের সর্বোচ্চ আদালত এবং উচ্চ আদালতে সাধারণত ইংরেজিতে রায় প্রদান করা হয়। এছাড়াও অন্যান্য বিচারিক কাজে ইংরেজির ব্যাপক ব্যবহার হয়। বাংলাদেশের বর্তমান সকল আইন বাংলা লিখিত হয় ও পরে ইংরেজিতে সেগুলির অনুবাদ প্রকাশ করা হয়।
বাংলাদেশে ইংরেজির ব্যবহার শুরু হয় ব্রিটিশ শাসনামলে। সে সময়ের অভিজাত পরিবারেরা ইংরেজদের দ্বারা ব্যাপকভাবে প্রভাবিত হয়। সৈয়দ আহমদ খান বাঙালি মুসলিমদের ইংরেজি শিক্ষার অগ্রদূত ছিলেন। স্বাধীন বাংলাদেশের প্রথম সংবিধান ইংরেজি এবং বাংলা উভয় ভাষাতেই লেখা হয়। তখন থেকে বাংলাদেশে উচ্চ শিক্ষাও ইংরেজিতে দেয়া হতো।
১৯৮৭ সালে তৎকালীন রাষ্ট্রপতি এরশাদ বাংলা ভাষা প্রচলন আইন, ১৯৮৭ জারি করে সর্বস্তরে বাংলা চালুর আইন করেন। ফলে অনেকাংশেই ইংরেজির জায়গায় বাংলা ব্যবহার হতে শুরু করে। যদিও আইনটি এখনো পুরোপুরি কার্যকর হয়নি। ২০১২ সালে উচ্চ আদালতের এক আদেশ মতে বাংলিশকে (বাংলা এবং ইংরেজির এক অপ্রাসঙ্গিক মিশ্রণ) টিভি, রেডিও সহ সকল গণমাধ্যমে প্রচারে নিষেধাজ্ঞা জারি করা হয়।
আবুজর গিফারী কলেজ

আবুজর গিফারী কলেজে, ঢাকা জেলার মালিবাগের শাহজাহানপুর থানাধীন একটি ঐতিহ্যবাহী শিক্ষাপ্রতিষ্ঠান। কলেজটি ঢাকা শহরের কেন্দ্রস্থল ও সিটি কর্পোরেশন এলাকায় অবস্থিত। 
কলেজের নামকরণ হয়েছে মহানবী হযরত মুহাম্মদ (সা:) এর সাহাবী হযরত আবুজর গিফারী (রা:) এর নামে। তিনি ছিলেন সত্যের সৈনিক। কলেজের প্রতিষ্ঠাতা জাতীয় অধ্যাপক দেওয়ান মোহাম্মদ আজরফ।
১৯৬৭ সালে আবুজর গিফারী কলেজ মগবাজারের একটি ভাড়াবাড়ীতে যাত্রা শুরু করে। পরবর্তীতে ১৯৬৮ সালে বর্তমান মারুফ মার্কেটের উত্তর পাশে ৭২, মালিবাগে কলেজটি স্থানান্তরিত হয়। স্বাধীনতার পর ১৯৭৩ সালে বঙ্গবন্ধু সরকারের নিকট জমি চায় প্রতিষ্ঠানটি। অবশেষে ১৯৮৬ সাল থেকে কলেজটি সরকারী বরাদ্দকৃত ২ একর জমিতে অবস্থান করছে।
নিয়ম ৯০

সেলুলার অটোমাটার গাণিতিক গবেষণায়, নিয়ম ৯০ একটি প্রাথমিক সেলুলার অটোমেশন যা এক্সচেঞ্জ বা ফাংশন ভিত্তিক। এটি কোষগুলির একটি এক-মাত্রিক অ্যারে দ্বারা গঠিত, যার প্রতিটি ০ অথবা ১ মান ধারণ করতে পারে। প্রতিটি সময় ধাপে সমস্ত মূল্য একযোগে একচেটিয়া বা তাদের প্রতিবেশী মান দ্বারা প্রতিস্থাপিত হয়। এটিকে "সরল অ-তুচ্ছ সেলুলার অটোম্যানন" বলেন, এবং এটি স্টিফেন ওয়ালফ্রামের(২০০২) "এ নিউ কাইন্ড অফ সায়েন্স" বইয়ে বিস্তৃতভাবে বর্ণনা করা হয়েছে।
অনেক সেলুলার অটোম্যাটা এবং অন্যান্য কম্পিউটেশনাল সিস্টেমে নিয়ম ৯০ এর মতো আচরণে সক্ষম। উদাহরণস্বরূপ, নিয়ম ৯০ এর একটি আকৃতি বিভিন্ন মৌলিক সেলুলার অটোমেশন দ্বারা নিয়ম ২২-এর আকৃতিতে অনুবাদ করা যেতে পারে। অনুবাদটিতে প্রতিটি নিয়ম ৯০ এর ঘর, ধারাবাহিক ভাবে তিনটি নিয়ম ২২ ঘর দ্বারা পরিবর্তিত হয়।যদি নিয়ম ৯০ এর ঘরটি শূন্য হয়, তবে এই সবগুলি ঘরই শূন্য হবে। একটি অশূন্য নিয়ম ৯০ এর ঘর দুটি শূন্যের মাধ্যমে অনুবাদ করা হয়। এই রূপান্তর সঙ্গে, নিয়ম ২২ অটোমেটনের প্রতিটি ছয় ধাপ নিয়ম ৯০ স্বতন্ত্র একটি একক পদক্ষেপকে অনুকরণ করে। নিয়ম ৯০ অনুরূপ সরাসরি সিমুলেশনে প্রাথমিক সেলুলার অটোমাটা নিয়ম ৪৫ এবং নিয়ম ১২৬ এর জন্য নির্দিষ্ট স্ট্রিং পুনর্লিখন সিস্টেম এবং ট্যাগ সিস্টেমের জন্য, এবং ওয়ারওয়ার্ল্ড সহ কিছু দ্বি-মাত্রিক সেলুলার অটোম্যাটার মধ্যে সম্ভব। নিয়ম ৯০ একই ভাবে নিজেকে অনুকরণ করতে পারে। যদি একটি নিয়ম ৯০এর কনফিগারেশনের প্রতিটি ঘরকে পরপর একটি জোড়া দ্বারা প্রতিস্থাপিত করা হয়, তবে প্রথমটি মূল ঘর এর মান এবং দ্বিতীয়টি শূন্য ধারণ করে, তারপর এই দ্বিগুণ কনফিগারেশন একই পদ্ধতিতে মূল কনফিগারেশনের হিসাবে অর্ধেক গতিপ্রাপ্ত হয়।
পুরাণবিদ্যা

পুরাণবিদ্যা বলতে মানুষের কিছু গোষ্ঠীর পৌরাণিক কাহিনীসমূহের অধ্যয়নকে বোঝায়। পৌরাণিক গল্পগাঁথা বিশ্বের সব সংস্কৃতির মধ্যেই দেখা যায়। এসব পৌরাণিক উপকথা প্রচলনের পেছনে বিভিন্ন ধরনের উৎসের কথা বলা হয়। যেমনঃ প্রকৃতিকে জীবন্তকরণ অথবা প্রাকৃতিক ঘটনাবলিকে জীবন্ত সত্তার মত করে রূপায়িতকরণ, কখনো সত্য কোন ঐতিহাসিক ঘটনার ব্যাখ্যাদান, কখনো বা সমাজে প্রচলিত কিছু আচার-প্রথা কীভাবে গড়ে উঠলো তার বিশ্লেষণ করতে গিয়ে এসব উপকথার উদ্ভব।
পৌরাণিক গল্পের চর্চা প্রাচীন কাল থেকেই শুরু হয়েছে। তবে, সাম্প্রতিক গবেষণাগুলোতে যে চিত্র উঠে এসেছে তাতে পৌরাণিক উপকথাগুলোকে অলীক-ভ্রান্ত ঐতিহাসিক ঘটনাবলির বিবরণ মনে না হয়ে বরং এগুলোকে মনস্তাত্ত্বিক, সাংস্কৃতিক কিংবা সামাজিক সত্যের বহিঃপ্রকাশ বলেই মনে হয়।
পৌরাণিক পূর্বে পুরাণ নামে পরিচিত ছিল। পঞ্চাদশ শতকে পৌরাণিক শব্দের ব্যবহার শুরু হয়।
স্টেরয়েড

স্টেরয়েড হল হরমোন হিসাবে পরিচিত রাসায়নিকগুলির একটি মানবসৃষ্ট সংস্করণ যা মানবদেহে প্রাকৃতিকভাবে তৈরি হয়। এই স্টেরয়েডগুলি প্রদাহ হ্রাস করতে হরমোনগুলির মতো কাজ করার জন্য তৈরি করা হয়েছে। এগুলি কর্টিকোস্টেরয়েডস নামেও পরিচিত এবং এটি বডি বিল্ডার এবং অ্যাথলেটদের জন্য ব্যবহৃত অ্যানাবলিক স্টেরয়েডগুলির থেকে পৃথক।
স্থায়িত্ব অনুযায়ী স্টেরয়েড মূলত তিনভাগে বিভক্ত–
গাছপালা, প্রাণী এবং ছত্রাকে শত শত স্টেরয়েড পাওয়া যায়। সমস্ত স্টেরয়েডগুলি স্টেরল ল্যানোস্টেরল (ওপিস্টোকন্টস) বা সাইক্লোয়ারটেনল (উদ্ভিদ) কোষ থেকে তৈরি করা হয়। ল্যানোস্টেরল এবং সাইক্লোয়ারটেনল চক্রাকার যৌগ ট্রাইটারপিন স্কোলেইন থেকে প্রাপ্ত । স্টেরয়েডের মূল কাঠামোটি সাধারণত সতেরোটি কার্বন পরমাণুর সমন্বয়ে গঠিত, চারটি "ফিউজড" রিংগুলিতে আবদ্ধ: তিনটি ছয় সদস্যের সাইক্লোহেক্সেন রিং (প্রথম চিত্রটিতে রিং এ, বি এবং সি) এবং পাঁচ সদস্যের একটি সাইক্লোপেনটেন রিং (ডি রিং) । স্টেরয়েডগুলি এই ফোর-রিং কোরের সাথে সংযুক্ত ক্রিয়াকলাপী গোষ্ঠীগুলির দ্বারা এবং রিংগুলির জারণ অবস্থার দ্বারা পৃথক হয়। হাইড্রোক্সিল গ্রুপের তৃতীয় অবস্থানের স্টেরয়েডগুলি নিয়ে স্টেরলগুলি গঠিত হয়। স্টেরয়েডগুলি আরও মূলগতভাবে পরিবর্তিত হতে পারে যেমন রিং স্ট্রাকচারের দ্বারা পরিবর্তনগুলি উদাহরণস্বরূপ, রিংগুলির একটি কেটে নেওয়া। রিং বি কাটিং সেকোস্টেরয়েড তৈরি করে যার মধ্যে একটি হল ভিটামিন ডি।
স্টেরয়েডকে ব্যবহারের দিক থেকে দু’ভাগে ভাগ করা হয়–
হার্বাল ক্লিনিকগুলোও এখন যথেচ্ছ পরিমাণে স্টেরয়েড ব্যবহার করছে। তাই এ বিষয়ে সতর্ক থাকুন৷
স্টেরয়েড হল এমনই এক ওযুধ যা যন্ত্রণা নির্মূল করতে বিশেষ কার্যকরী৷ কিন্তু চিকিৎসকের অনুমতি ছাড়া যথেচ্ছ ব্যবহার করা হলে নানা পার্শ্বপ্রতিক্রিয়া হয়৷
• ডায়াবেটিসের প্রবণতা বেড়ে যায়।
• ব্লাড প্রেশার ও কোলেস্টেরল বৃ‌দ্ধি পায়।
• দীর্ঘদিন ব্যবহার করলে হাড় ভঙ্গুর (অস্টিওপোরোসিস) হয়।
• দীর্ঘদিন ব্যবহারের দরুণ সাইকোলজিক্যাল সমস্যা (সাইকোসিস) হতে পারে।
• শরীরের নিজস্ব রোগ প্রতিরোধ ক্ষমতা (ইমিউনিটি) হ্রাস পায়।
• গ্যাসট্রিক আলসার হয়।
• চামড়ার ঘনত্ব কমে আসে।
• স্পাইনাল ইনজুরি বা ফ্র্যাকচার হয়।
• দেহে লোমের আধিক্য হয়।
• মহিলাদের গলার স্বর পরিবর্তিত হয়ে যায়।
নাগরিক টিভি

নাগরিক টিভি বাংলাদেশের একটি টেলিভিশন চ্যানেল। ১ মার্চ ২০১৮ তারিখে আনুষ্ঠানিক যাত্রা শুরু করে টেলিভিশন চ্যানেলটি।
মেয়র, ব্যবসায়ী ও টেলিভিশন ব্যক্তিত্ব আনিসুল হকের নেতৃত্বে প্রায় চার বছর আগে কার্যক্রম শুরু করে নাগরিক টিভি। ২০১৫ সালে লাইসেন্স পায় চ্যানেলটি। আনিসুল হকের সহধর্মিণী, মোহাম্মদী গ্রুপের ব্যবস্থাপনা পরিচালক রুবানা হকও শুরু থেকেই প্রতিষ্ঠানটির পরিকল্পনা নিয়ে কাজ করেন। তাঁদের নেতৃত্বে বাণিজ্যিক সম্প্রচারের যাবতীয় কার্যক্রম চূড়ান্ত করে নাগরিক টিভি। ৬ ফেব্রুয়ারি ২০১৮ সালে রাত ১২টা থেকে পরীক্ষামূলক সম্প্রচার শুরু করে নাগরিক টিভি। পরে, ১ মার্চ ২০১৮ তারিখ থেকে আনুষ্ঠানিক যাত্রা শুরু করে নাগরিক টিভি। বঙ্গবন্ধু আন্তর্জাতিক সম্মেলন কেন্দ্রে চ্যানেলটির উদ্বোধনী অনুষ্ঠান হয়।
নাগরিক টিভির অনুষ্ঠানের মধ্যে রয়েছে নাটক, সঙ্গীত, স্বাস্থ্য, কার্টুন এবং আরও অনেক কিছু। এই চ্যানেলের উদ্বোধনকালীন সময়ে এতে চারটি নাটকের প্রিমিয়ার হয়।
হার্শাদ চোপড়া

হর্ষদ চোপড়া (জন্ম: ১৭ মে ১৯৮৩) হচ্ছেন একজন ভারতীয় ধারাবাহিক অভিনেতা। তিনি হামসফরস, ধর্মপত্নী, লেফট রাইট লেফট, কিস দেশ মে হ্যায় মেরা দিল,তেরে লিয়ে, মমতা এবং আম্বের ধারার মতো ধারাবাহিকে অভিনয় করেছেন।
হর্ষদ জি টিভিতে সম্প্রচারিত ধারাবাহিক মমতায় আকাশের চরিত্রে অভিনয়ের মাধ্যমে অভিনয় জগতে অভিষেক করেন। অতঃপর তিনি লেফট রাইট লেফটে আলী চরিত্রে অভিনয় করেন, যার পরে তিনি আম্বের ধারা অভিনয় করেন। পরবর্তীতে তিনি স্টার প্লাসে সম্প্রচারিত ধারাবাহিক কিস দেশ মে হ্যায় মেরা দিলে প্রেম চরিত্রে অভিনয় করেন।
স্মুল

স্মুল হল একটি মার্কিন মোবাইল অ্যাপ উন্নয়নকারী, যেটির সদর দপ্তর মার্কিন যুক্তরাষ্ট্রের ক্যালিফোর্নিয়া রাজ্যের সান ফ্রান্সিস্কো শহরে অবস্থিত। প্রতিষ্ঠানটি আইওএস, এন্ড্রোয়েড আমাজন.কম-এর কিন্ডেল ফ্যায়ার এর জন্য সামাজিকধর্মী সঙ্গীত সৃষ্টিকারী অ্যাপলিকেশন উন্নীত করতে বিশেষজ্ঞ। 
প্রতিষ্ঠানটি ২০০৮ সালে জেফ স্মিথ এবং স্টানফোর্ড বিশ্ববিদ্যালয়-এর সহকারী অধ্যাপক জে ওয়াং দ্বারা প্রতিষ্ঠিত হয়। ওয়াং মন্তব্য করেন যে, অ্যাপটির উদ্দেশ্য হল ব্যবহারকারীদের আকর্ষণ করে আনা এবং, নিদৃষ্ট সময় পর তারা বুঝতে পারবে তারা সঙ্গীত তৈরী করছেন, 'খুব দেড়ি হয়ে গেছে — তারা ইতোমধ্যে মজা করছেন।'" ২০১১ সালের ডিসেম্বর মাসে, স্মুল তাদের প্রতিরুপ সঙ্গীতের অ্যাপ উন্নীতকরণমূলক প্রতিষ্ঠান "কুশ" কে কিনে নেয়। ২০১৩ সালের ৩১শে জুলাই, ওয়াং স্টানফোর্ড বিশ্ববিদ্যালয়-এ পূর্ণকালীনভাবে ফিরে যাবার জন্য স্মুলে তার নিজেস্ব পদ থেকে সরে দাড়ান।
ঘনত্ব ফাংশনাল তত্ত্ব

ঘনত্ব ফাংশনাল তত্ত্ব () হল গণনীয় কোয়ান্টাম বলবিজ্ঞানের মডেলিং প্রণালী, যেটি পদার্থবিজ্ঞান, রসায়ন এবং উপাদান বিজ্ঞানে বিভিন্ন বহু-কনা তন্ত্রের, বিশেষ করে অণু, পরমাণু এবং ঘণীভূত দশার ইলেক্ট্রন-সংক্রান্ত গঠন (মুলত গ্রাউন্ড স্টেট) অনুসন্ধানে ব্যবহার করা হয়। এই তত্ত্ব অনুসারে, বহু-ইলেক্ট্রন তন্ত্রের বিভিন্ন ধর্মগুলি ফাংশনাল (Functional), অর্থাৎ অপেক্ষকের অপেক্ষক, এক্ষেত্রে ইলেকক্ট্রনের ঘনত্বের অপেক্ষক ব্যবহার করে নির্ণয় করা যায়। এইভাবে ইলেক্ট্রনের ঘনত্বের ফাংশনাল ব্যবহার করার জন্যে ঘনত্ব কার্যকরী তত্ত্ব বা Density Functional Theory (DFT) নামটি এসেছে। ঘনত্ব কার্যকরী তত্ত্বটি ঘণীভূত-পদার্থবিজ্ঞান, গণনীয় পদার্থবিজ্ঞান এবং গণনীয় রসায়ন বিজ্ঞানে উপলব্ধ সবচেয়ে জনপ্রিয় এবং বহুমুখী প্রণালী।
১৯৭০ সাল থেকেই "ঘনত্ব কার্যকরী তত্ত্বটি" সলিড-স্টেট পদার্থবিজ্ঞানে পদার্থের বিভিন্ন ধর্ম গণনা করার জন্যে জনপ্রিয় হয়ে রয়েছে। তবে, তত্ত্বটিকে কয়ান্টাম রসায়নে গণনার জন্যে যথেস্ট নির্ভুল মনে করা হয়নি যতক্ষন পর্যন্ত না ১৯৯০ খ্রীস্টাব্দে বিভিন্ন অ্যাপ্রক্সিমেশন ব্যবহার করে বিনিময় এবং অনুবন্ধ মিথষ্ক্রিয়াকে ভালভাবে মডেল করে তত্ত্বটিকে ব্যাপকভাবে পরিশোধন করা হয়। প্রচলত বিভিন্ন প্রণালীসমুহ, যেমন হারটী-ফক তত্ত্ব এবং এর পরবর্তি প্রণালীসমুহ যেখানে বিনিময় এবং অনুবন্ধ মিথষ্ক্রিয়াকে গণনা করা হয়েছে তাদের তুলনায় "ঘনত্ব ফাংশনাল তত্ত্ব"টির গণনীয় খরচ অনেক কম।
সাম্প্রতিক কিছু উন্নতিসাধন সত্ত্বেও, এই তত্ত্বটি দ্বারা বিভিন্ন আন্তঃআণবিক মিথস্ক্রিয়াসমুহ (যেটি রাসায়নিক প্রতিক্রিয়া বোঝার জন্যে খুবই গুরুত্বপূর্ণ), বিশেষভাবে ভ্যান ডার ওয়ালস বল (বিচ্ছুরণ), চার্জ স্থানান্তর উদ্দীপনা, সার্বজনীন বিভবশক্তি তল এবং কিছু প্রবলভাবে অনুবন্ধিত তন্ত্রকে সঠিকভাবে বর্ণনা করতে; এবং অর্ধপরিবাহীতে ব্যান্ডগ্যাপ ও অতি-চুম্বকায়ন গণনা করতে এখনও সমস্যা রয়েছে। বিচ্ছুরণই প্রধান (যেমন ইনটার-অ্যাকটিং নিস্ক্রিয় গ্যাস অণু) অথবা উল্লেখযোগ্য (যেমন জৈব অণু) এমন তন্ত্রে বিচ্ছুরণের অসম্পূর্ণ বিশ্লেষন "ঘনত্ব কার্যকরী তত্ত্বটির" নির্ভূলতায় বিরূপ প্রভাব ফেলে। এই সমস্ত সমস্যা দূরকরার জন্যে, কার্যকরীটি রদবদল করে অথবা কোনো রাশি যুক্ত করে, "ঘনত্ব কার্যকরী তত্ত্বটিতে" বিভিন্ন নতুন প্রণালী বিকাশের জন্যে বর্তমানে প্রচুর রিসার্চ চলছে।
নজরুল ইসলাম চৌধুরী

মোঃ নজরুল ইসলাম চৌধুরী (জন্ম: ১ ফেব্রুয়ারি ১৯৫২) হলেন বাংলাদেশের একজন রাজনীতিবিদ ও চট্টগ্রাম-১৪ এর সাবেক জাতীয় সংসদ সদস্য। তিনি ২০২৪ সালের ৭ জানুয়ারি অনুষ্ঠিত দ্বাদশ জাতীয় সংসদ নির্বাচনে সংসদ সদস্য হিসেবে টানা তৃতীয় বারের মত নির্বাচিত হন। তিনি শ্রম ও কর্মসংস্থান মন্ত্রণালয়ের সাবেক প্রতিমন্ত্রী।
আবু রেজা মুহাম্মদ নেজামউদ্দিন নদভী

আবু রেজা মুহাম্মদ নেজামউদ্দিন নদভী (জন্ম: ১৫ আগস্ট ১৯৬৮) বাংলাদেশের চট্টগ্রাম জেলার রাজনীতিবিদ ও চট্টগ্রাম-১৫ (লোহাগাড়া-সাতকানিয়া) আসনের সাবেক সংসদ সদস্য। ইসলামিক স্কলার হিসেবেও তার পরিচিতি রয়েছে।
আবু রেজা মুহাম্মদ নেজামউদ্দিন নদভী ১৫ আগস্ট ১৯৬৮ সালে চট্টগ্রাম জেলার সাতকানিয়া উপজেলার মাদার্শা ইউনিয়নে জন্মগ্রহণ করেন। তার পিতা আবুল বারাকাত মুহাম্মাদ ফয়জুল্লাহ এবং মাতা রহিমা খাতুন।
তিনি শুরুতে আল জামিয়া আল ইসলামিয়া পটিয়ায় লেখা-পড়া করে ১৯৮৭ সালে ভারতের নদওয়াতুল উলামা, লখনউ থেকে আরবি সাহিত্য ও ইসলামিক স্টাডিজে বিএ পাশ করেন। দওয়াতুল উলামা, লখনউ থেকে ১৯৮৯ সালে এমএ ও পরবর্তীতে পিএইচডি ডিগ্রী অর্জন করেন।
তার স্ত্রী রিজিয়া রেজা চৌধুরী।
নদভী আল্লামা ফজলুল্লাহ ফাউন্ডেশনের চেয়ারম্যান ও আন্তর্জাতিক ইসলামী বিশ্ববিদ্যালয় চট্টগ্রামের (আইআইইউসি) অধ্যাপক ছিলেন। তিনি ২০১৪ সালের দশম ও ২০১৮ সালের একাদশ জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে চট্টগ্রাম-১৫ (লোহাগাড়া-সাতকানিয়া) আসন থেকে সংসদ সদস্য নির্বাচিত হন।
তিনি ধর্ম মন্ত্রণালয় সম্পর্কীয় সংসদীয় স্থায়ী কমিটির সদস্য ও বাংলাদেশ ইসলামিক ফাউন্ডেশনের গভর্নর।
নদভী সোস্যাল ইসলামি ব্যাংক লিমিটেড ও ইউনিয়ন ব্যাংক লিমিটেডের শরীয়াহ বোর্ডের চেয়ারম্যান এবং অগ্রণী ব্যাংক লিমিটেডের শরীয়াহ বোর্ডের সদস্য। তিনি সমাজ কল্যাণ মন্ত্রণালয় পরিচালিত শেখ জায়েদ বিন সুলতান আল নাহিয়ান ট্রাস্টের সদস্য এবং ইসলামি আরবি বিশ্ববিদ্যালয়ের সিন্ডিকেট সদস্য ছিলেন। এছাড়াও ইন্টারন্যাশনাল ইসলামিক রিলিফ অর্গানাইজেশন বাংলাদেশ শাখার নির্বাহী কমিটির ভাইস চেয়ারম্যান ও সৌদি আরবের রিয়াদস্থ ইন্টারন্যাশনাল লীগ ফর ইসলামিক লিটারেচার এর সদস্য হিসেবে দায়িত্ব পালন করছেন।
বিচক্র্যাফ্ট ১৯০০

বিচক্র্যাফ্ট ১৯০০ হল একটি ১৯ জন যাত্রী বহনে সক্ষম, চাপযুক্ত দুটি-ইঞ্জিন বিশিষ্ট টার্বপ্রো ফিক্সড উইং বিমান, যা নির্মাণ করেছে বিচক্র্যাফ্ট। এটি প্রাথমিকভাবে আঞ্চলিক বিমান সংস্থায় ব্যবহারের জন্য নকশা করা হয়েছিল। এটি মালবাহী বিমান এবং যাত্রী বিমান পরিবহনে ব্যবহৃত হয়। এছাড়াও বেশ কয়েকটি সরকারী এবং সামরিক সংস্থাগুলির দ্বারা ব্যবহৃত হয়। গ্রাহকদের মধ্যে বৃহত্তর আঞ্চলিক জোটের সংস্থা রেটিনের জন্য অক্টোবর ২০০২ সালে বিচক্র্যাফ্ট ১৯০০ বিমানের সর্বশেষ উৎপাদনটি করা হয়।
বিমানটি অপেক্ষাকৃত ছোট রানওয়েগুলির সাথে সমস্ত আবহাওয়ায় বিমানবন্দর থেকে যাত্রী পরিবহনের জন্য ডিজাইন করা হয়েছিল। এটি ৬০০ মাইল (৯৭০ কিলোমিটার) অধিক উড়তে সক্ষম, যদিও কিছু বিমানসংস্থা (অপারেটর) তার পুরো জ্বালানী ব্যাপ্তি ব্যবহার করে। অনেক যাত্রী বিমানসংস্থা এবং অন্যান্য ব্যবহারকারীদের দ্বারা "বিচক্র্যাফ্ট" থেকে নির্মিত বিমানের সংখ্যা এবং বিমানটির বার বার ব্যবহারে ফলে এটি ইতিহাসে সবচেয়ে জনপ্রিয় ১৯ আসন বিশিষ্ট যাত্রী বিমানের মধ্যে একটি।
তারাছা ইউনিয়ন

তারাছা বাংলাদেশের বান্দরবান জেলার অন্তর্গত রোয়াংছড়ি উপজেলার একটি ইউনিয়ন।
তারাছা ইউনিয়নের আয়তন ৩২,০০০ একর (১২৯.৫০ বর্গ কিলোমিটার)। এটি রোয়াংছড়ি উপজেলার সবচেয়ে বড় ইউনিয়ন।
২০২২ সালের পরিসংখ্যান অনুযায়ী ইউনিয়নের জনসংখ্যা ৮,৪৭০জন। এর মধ্যে ৪,৬২৯জন বৌদ্ধ, ১,৩০১জন মুসলিম, ৮৫৬জন খ্রিস্টান, ৩১জন হিন্দু ও ১,৬৫৩জন অন্যান্য ধর্মের অনুসারী।
রোয়াংছড়ি উপজেলার সর্ব-দক্ষিণে তারাছা ইউনিয়নের অবস্থান। উপজেলা সদর থেকে এ ইউনিয়নের দূরত্ব প্রায় ১৫ কিলোমিটার। এ ইউনিয়নের পূর্বে রোয়াংছড়ি সদর ইউনিয়ন, রুমা উপজেলার পাইন্দু ইউনিয়ন ও রুমা সদর ইউনিয়ন; দক্ষিণে রুমা উপজেলার গ্যালেংগ্যা ইউনিয়ন; পশ্চিমে বান্দরবান সদর উপজেলার টংকাবতী ইউনিয়ন ও সুয়ালক ইউনিয়ন এবং উত্তরে বান্দরবান পৌরসভা ও বান্দরবান সদর উপজেলার বান্দরবান সদর ইউনিয়ন অবস্থিত।
তারাছা ইউনিয়ন রোয়াংছড়ি উপজেলার আওতাধীন ২নং ইউনিয়ন পরিষদ। এ ইউনিয়নের প্রশাসনিক কার্যক্রম রোয়াংছড়ি থানার আওতাধীন। এ ইউনিয়ন জাতীয় সংসদের ৩০০নং নির্বাচনী এলাকা পার্বত্য বান্দরবান এর অংশ। এ ইউনিয়নের গ্রামগুলো হল:
২০১১ সালের আদমশুমারি অনুযায়ী তারাছা ইউনিয়নের সাক্ষরতার হার ২০.৩%। এ ইউনিয়নে ১টি নিম্ন মাধ্যমিক বিদ্যালয় ও ১৬টি প্রাথমিক বিদ্যালয় রয়েছে।
তারাছা ইউনিয়নে যোগাযোগের প্রধান সড়ক হল বান্দরবান-রোয়াংছড়ি সড়ক। প্রধান যোগাযোগ মাধ্যম চাঁদের গাড়ি।
তারাছা ইউনিয়নের মধ্য দিয়ে প্রবাহিত হচ্ছে সাঙ্গু নদী। এছাড়া রয়েছে তারাছা খাল।
তারাছা ইউনিয়নের প্রধান ২টি হাট-বাজার হল বেতছড়া বাজার এবং মুরুংগো বাজার।
মাইকেল লার্নস টু রক

মাইকেল লার্নস টু রক () একটি জনপ্রিয় ড্যানিশ পপ, সফট রক ব্যান্ড। জ্যাশা রিকটার, মিক্কিল লেন্তজ এবং কারে ওয়ানচার নিয়ে গঠিত ব্যান্ডদলটি ড্যানিশ হলেও, মূলত ইংরেজিতে গান পরিবেশন করে। ১৯৮৮ সালে যাত্রা শুরু করা এই ব্যান্ডের সারা বিশ্বে এখন পর্যন্ত ১১ মিলিয়ন রেকর্ড বিক্রি হয়েছে, যার মধ্যে বেশির ভাগই বিক্রি হয়েছে এশিয়ায়। ২০০৬ সালে তাদের গাওয়া 'টেক মি টু ইওর হার্ট' গানটি 'মোস্ট ডাউনলোডেড সিঙ্গেল অফ দি ইয়ার ২০০৬' এ্যাওয়ার্ডে ভূষিত হয়েছিল। 
1. "গোল্ড প্রিইস পুরস্কার", আরএসএইস, জার্মানি.
2. "দ্যা বেস্ট পারফরমিং এক্ট অফ দ্যা ইয়ার", সিঙ্গাপুর, "এসইএ গ্র্যামি অ্যাওয়ার্ড"
3. "মোস্ট ডাউনলোডেড সিঙ্গেল অফ দি ইয়ার ২০০৬" ""টেক মি টু ইওর হার্ট""
4."The 2004 CD-Award" for the best selling International artist in চীন ever.
আরও জানার জন্য দেখুন মাইকেল লার্নস টু রক ডিস্ক তালিকা
দক্ষিণ-পূর্ব এশিয়ার ইতিহাস

দক্ষিণ পূর্ব এশিয়া শব্দটি দ্বিতীয় বিশ্বযুদ্ধের সময় থেকে ব্যবহৃত হচ্ছে। এই অঞ্চলটিকে দুটি উপঅঞ্চলে বিভক্ত করা হয়েছে, দক্ষিণ পূর্ব এশিয়া মূল ভূখণ্ড (অথবা ইন্দোচীন) যা গঠিত হয়েছে বর্তমান ভিয়েতনাম, লাওস, কাম্বোজ, থাইল্যান্ড, মিয়ানমার (বার্মা) এবং পশ্চিম মালয়েশিয়া নিয়ে এবং উপকূলবর্তী দক্ষিণ পূর্ব এশিয়া (অথবা দক্ষিণ পূর্ব এশিয়া উপদ্বীপ) যা গঠিত হয়েছে বর্তমান ইন্দোনেশিয়া, পূর্ব মালয়েশিয়া, সিঙ্গাপুর, ফিলিপাইন দ্বীপপূঞ্জ, পূর্ব টিমর, ব্রূনেই, কোকোস(কিলিং) দ্বীপপুঞ্জ ও ক্রিসমাস দ্বীপ নিয়ে।
দক্ষিণ পূর্ব এশিয়া মূলভূখন্ডে আদিমানব "হোমো সেপিয়েন্সের" পা পড়েছিল আনুমানিক ৫০০০০ বছর আগে এবং উপকূলবর্তী দক্ষিণ পূর্ব এশিয়ায় আদিমানবের বসতির ইতিহাস অন্তত ৪০০০০ বছর প্রাচীন। আনুমানিক ১০০০০ বছর আগে হোয়াবিনিয়ান সম্প্রদায়ের মানবগোষ্ঠী এখানে নানান শিল্পদ্রব্য ও সামগ্রি তৈরীর সংস্ক্তি ও ঐতিহ্যের বিকাশ ঘটায়। নব্যপ্রস্তর যুগে স্থলপথে আসা অস্ট্রোএশিয় মানবগোষ্ঠী ইন্দোচীনে বসতি স্থাপন করে এবং জলপথে আসা অস্ট্রোএশিয় মানবগোষ্ঠী উপকূলবর্তী দক্ষিণ পূর্ব এশিয়ায় বসতি স্থাপন করে। আনুমানিক ১৭০০ খ্রীষ্টপূর্বাব্দে কিছু কৃষিপ্রধান মানবগোষ্ঠী এখানকার বিভিন্ন নিম্নভূমি ও নদীর প্লাবনভূমিতে মিলেট ও ধান্যশস্যের চাষ শুরু করে ।
ফুং ঙগুয়েন সভ্যতা (আধুনিক উত্তর ভিয়েতনামের) ও বান চিয়াং -এর ইতিহাস থেকে জানা যায় দক্ষিণ পূর্ব এশিয়ায় তামার ব্যবহার শুরু হয়েছিল প্রায় ২০০০ খ্রীষ্টপূর্বাব্দে। এরপর আনুমানিক ৫০০ খ্রীষ্টপূর্বাব্দে দং সান সভ্যতার আমলে এখানে বেশ উন্নতমানের ব্রোঞ্জ উৎপাদন ও প্রক্রিয়াকরণ শিল্প গড়ে উঠেছিল। এর প্রায় সমসাময়িক কালে এখানকার বিভিন্ন প্রাচুর্যপূর্ণ ও অনুকূল এলাকায়, যেমন নিম্ন মেকং -এর ফুনান প্রদেশ এবং লোহিত নদীর বদ্বীপের ভান লাং, প্রথম অনেকগুলি আগ্রনীয়ান রাজ্য গড়ে উঠেছিল। এসব ক্ষুদ্র ক্ষুদ্র রাজ্যগুলি ক্রমবর্ধমান সমুদ্র বাণিজ্যে অংশ নিত ও নিজস্ব অবদান রাখত।
দক্ষিণ পূর্ব এশিয়ার ভূসংস্থানগত বৈচিত্র্য এই অঞ্চলের ইতিহাসকে ব্যপকভাবে প্রভাবিত করেছে। অষ্টম ও নবম শতকে বৌদ্ধধর্ম বিশেষত ইন্দোচীনের রাজনৈতিক কাঠামোকে প্রভাবিত করতে শুরু করে। অষ্টম শতকের আশেপাশে ঐসলামিক ভাবধারা উপকূলবর্তী দক্ষিণ পূর্ব এশিয়াএ প্রবেশ করে কিন্তু এই অঞ্চলে প্রথম মুসলিম সমাজের পত্তন হয় আরও পরে, খ্রিস্টীয় ত্রয়োদশ শতকে।
ইউরোপের ঔপনিবেশিকতার যুগে, আধুনিক যুগের প্রারম্ভে এবং স্নায়ুযুদ্ধের সময়ে দক্ষিণ পূর্ব এশিয়ার বিভিন্ন রাষ্ট্রের সীমিত রাজনৈতিক তাৎপর্যের বিষয়টি স্পষ্ট হয়ে ওঠে। দ্বিতীয় বিশ্বযুদ্ধের পরবর্তী সময়ে রাজনৈতিক অস্তিত্ব রক্ষা ও প্রগতির জন্য একটি আধুনিক রাষ্ট্র ও একটি দৃঢ় জাতীয় সত্তার প্রয়োজন হয়ে পড়ে।
২০১৭-এর চিলির দাবানল

২০১৭-এর চিলির দাবানল বলতে বছরজুড়ে দেশটিতে সংগঠিত হওয়া দাবানলসমূহকে বুঝাচ্ছে।
২৭-২৮ জানুয়ারিতে, চিলির আধুনিক ইতিহাসে দাবানলটিকে সবচেয়ে ধ্বংসাত্মক হিসেবে বর্ণনা করা হয় যার ফলে ১১ লোক প্রাণ হারায়, যার মধ্যে পাঁচজন অগ্নিনির্বাপণকারী ছিল এবং মধ্য মাউলে অঞ্চলের সান্টা অলগা শহরে ধ্বংস সাধন করে, হাজার হাজার লোক বাস্তুচ্যুত হয়।
২০ জানুয়ারি, দাবানলটি সংগঠিত হওয়ার পর এর প্রতিক্রিয়াস্বরূপ চিলির প্রেসিডেন্ট দেশটিতে জরুরী অবস্থা ঘোষণা করেন।
চিলির প্রেসিডেন্ট মিশেল বাশলে দাবানলের কারণে ২৪-২৫ জানুয়ারিতে অনুষ্ঠিত হতে যাওয়া পঞ্চম সিইএলএসি সম্মেলন যোগদানের জন্য ডোমিনিকান প্রজাতন্ত্রের পুন্তা কানায় সফরের পরিকল্পনা বাতিল করেন।
শবনম ফারিয়া

শবনম ফারিয়া (জন্ম: ১৪ মার্চ ১৯৯০) হলেন একজন বাংলাদেশী অভিনেত্রী এবং মডেল, যিনি প্রধানত বাংলা নাটকে অভিনয় করে থাকেন। ২০১৮ সালে "দেবী" চলচ্চিত্র দিয়ে তার চলচ্চিত্রে অভিষেক ঘটে, যে কাজের জন্য তিনি শ্রেষ্ঠ পার্শ্ব অভিনেত্রী বিভাগে বাচসাস পুরস্কার এবং শ্রেষ্ঠ নবীন অভিনয়শিল্পী বিভাগে মেরিল-প্রথম আলো পুরস্কার অর্জন করেন।
ফারিয়া ১৯৯০ সালের ৬ জানুয়ারি বাংলাদেশের সুনামগঞ্জে জন্মগ্রহণ করেন। তিনি ইস্টার্ন ইউনিভার্সিটি থেকে ইংরেজি বিষয়ে স্নাতক সম্পন্ন করেন। তার পৈতৃক নিবাস চাঁদপুরে। তার পিতা পেশায় একজন ডাক্তার এবং মাতা গৃহিণী। ফারিয়া ২০১৮ সালে এশিয়াটিক জে ডব্লিউটি’র ব্র্যান্ড ম্যানেজার হারুনুর রশীদ অপুর সাথে বিবাহ বন্ধনে আবদ্ধ হন। ২০২০ সালের ২৭ নভেম্বরে তাদের বিবাহ বিচ্ছেদ ঘটে।
ফারিয়া টেলিভিশন বিজ্ঞাপনে কাজের মাধ্যমে মিডিয়া জগতে প্রবেশ করেন। এরপর ২০১৩ সালে তিনি "অল টাইম দৌড়ের উপর" নাটকে অভিনয়ের মাধ্যমে আত্মপ্রকাশ করেন।
গ্র্যাভিটোইলেকট্রোম্যাগনেটিজম

গ্র্যাভিটোইলেকট্রোম্যাগনেটিজম, সংক্ষিপ্ত GEM, ইলেক্ট্রোম্যাগনেটিজম এবং আপেক্ষিক মহাকর্ষের সমীকরণগুলির মধ্যে সংযোগকরি সমীকরণের একটি সেট বোঝায়; বিশেষত: সাধারণ আপেক্ষিকতার জন্য আইনস্টাইন ফিল্ড সমীকরণগুলিতে ম্যাক্সওয়েল এর ক্ষেত্র সমীকরণ ব্যবহার করা হয় এবং যা কয়েকটি ক্ষেত্রে বৈধ এবং আনুমানিক। গ্র্যাভিটোইলেকট্রোম্যাগনেটিজম একটি বহুল প্রচারিত এবং ব্যবহৃত শব্দ, যা মূলত মাধ্যাকর্ষণের উপর গতি তত্বের উপর, চলন্ত বৈদ্যুতিক চার্জ এর উপর চুম্বকীয় প্রভাব ইত্যাদি বিষয়ের উপর কাজ করা হয়। জিইএমের শুধুমাত্র বিছিন্ন সোর্স এবং চলমান পরীক্ষিত কনার উপর কাজ করা হয়।
দুর্বল ক্ষেত্রের মধ্যে সাধারণ আপেক্ষিকতা দ্বারা বর্ণিত মহাকর্ষ সূত্রটি আপেক্ষিকভাবে একটি সূত্রের অবতারণা করে যা মুক্তভাবে চলমান বস্তুকণার থেকে আলাদা হয়। এই আপাত ক্ষেত্রটি দুটি উপাদান দ্বারা বর্ণনা করা যেতে পারে যথা তড়িৎক্ষেত্র এবং চৌম্বকক্ষেত্র এবং যেহুতু একটি তরিতগ্রস্থ কনা ইলেকট্রিক বা ম্যাগনেটিক ফিল্ডের মধ্যে চলমান হলে যা ঘটে তেমনি এখানে ঘটে তাই তুলনাটা এদের মাধ্যমে করে বলা হয় গ্র্যাভিটোইলেকট্রিক এবং গ্র্যাভিটোম্যাগনেটিক ক্ষেত্র। গ্র্যাভিটোম্যাগনেটিক ক্ষেত্রের মূল কথা হলো গতিবেগ-আশ্রিত ত্বরণ, অর্থাৎ যে একটি আবর্তনে একটি চলমান অবজেক্ট একটি মাত্র নিউটনিয় (গ্র্যাভিটোইলেকট্রিক ) মহাকর্ষ ক্ষেত্র দ্বারা অবতারণা করা যাবে না. আরও সূক্ষ্ম ভাবে বললে একটি পতনশীল বস্তুর প্রনোদিত আবর্তন এবং ঘুর্নায়মান বস্তুর অগ্রগমন সাধারণ আপেক্ষিকতার মাধ্যমে পরীক্ষা কার যায়।
পাথুরে শিল্পকর্ম

প্রত্নতত্ত্ব অনুসারে, পাথুরে শিল্পকর্ম হলো প্রাকৃতিক পাথরে মানুষের তৈরি নকশা বা চিহ্ন, এটি অনেকটা প্রাচীর শিল্পের সমার্থক। বৈশ্বিক বিষয় হিসেবে, পৃথিবীর বিভিন্ন সাংস্কৃতিক বৈচিত্র্যপূর্ণ অঞ্চলে পাথুরে শিল্প দেখা যায়। মানবজাতির ইতিহাসে বিভিন্ন সময় এই পাথুরে শিল্পগুচ্ছ তৈরি করা হয়েছে, যদিও নৃকুলবিদ্যা অনুসারে বেশিরভাগ পাথুরে শিল্প শাস্ত্রীয়ভাবে তৈরি করা হয়েছে।
"পাথুরে শিল্প" শব্দটির উল্লেখ ১৯৪০এর দিকে প্রকাশিত হওয়া সাহিত্যে পাওয়া যায়। এটিকে "পাথুরে ভাস্কর্য", "পাথুরে অঙ্কন", "পাথুরে চিত্রকর্ম", "পাথুরে চিত্র", "পাথুরে খোদাই", "পাথুরে লিপি" হিসেবেও বর্ণনা করা হয়।
পাথুরে শিল্পকর্মের বৈশিষ্ট্য বর্ণনায় এটি প্রাকৃতিক পাথরের পৃষ্ঠে থাকে যা এটিকে দেয়ালে থাকা বা মুক্তভাবে দাঁড়ানো কোন শিল্পকর্ম থেকে পৃথক করে।পাথুরে শিল্প হলো প্রাকৃতিক শিল্পের একটি প্রকার,আর এই শিল্পে সেসকল নকশা থাকে যেগুলো রয়েছে পাথরে,নুড়িতে,বাঁধে,গুহার দেয়ালে ও ছাদে এবং ভূপৃষ্ঠে।পাথুরে শিল্প একটি বৈশ্বিক বিষয় যা পৃথিবীর বিভিন্ন অঞ্চলে পাওয়া যায়।
অনেক ঘটনায়,পাথুরে শিল্প তৈরি করা একটি শাস্ত্রীয় কাজ।কিছু পাথুরে শিল্প সাংস্কৃতিক আচার-আচরণ কে ব্যাখ্যা করে বলে মনে করা হয়।
অস্ট্রেলিয়ার দেশীয় শিল্প হলো পৃথিবীর সবচেয়ে প্রাচীন শিল্পের ঐতিহ্য।
প্রত্নতাত্ত্বিক শাখায় পাথুরে শিল্প নিয়ে অনুসন্ধান করার বিষয়টি "পাথুরে শিল্প চর্চা" হিসেবে পরিচিত।পাথুরে শিল্প বিশেষজ্ঞ ডেভিড এস.উইটলি খেয়াল করেছেন যে,এই বিষয়ে গবেষণার জন্য একিভূত প্রচেষ্টা প্রয়োজন যা প্রত্নতাত্ত্বিক তত্ত্ব,প্রক্রিয়া,বিশেষণাত্বক পদ্ধতি ও ব্যাখ্যাকে একত্রিত করে।
যদিও ফ্রান্সের প্রত্নতত্ত্ববীদরা পাথুরে শিল্প নিয়ে অনেক গবেষণা করেছেন,অ্যাগোফোন প্রত্নতত্ত্ব বিষয়টিকে অনেক দশক ধরে উপেক্ষা করেছে।
"দ্যা ইউনেস্কো ওয়ার্ল্ড রক আর্ট আর্কাইভ ওয়ার্কিং গ্রুপ" ২০১১সালে "ওয়ার্ল্ড রক আর্কাইভ" এর জন্য মূল গঠন আলোচনা করতে মিলিত হয়।
বর্ধমান সি.এম.এস উচ্চ বিদ্যালয়

বর্ধমান সি এম এস উচ্চ বিদ্যালয় () পশ্চিমবঙ্গের বর্ধমান শহরে বিসি রোডে অবস্থিত। শহরের উল্লেখযোগ্য বিদ্যালয়গুলোর মধ্যে একটি। স্কুলটি চারটি শ্রেণিতে বিভক্ত: কেজি সেকশন, প্রাথমিক, মাধ্যমিক, উচ্চ মাধ্যমিক। শহরের ২০০০-এরও বেশি শিক্ষার্থী এই স্কুলে পড়াশুনো করে। চারটি বিভাগ মিলিয়ে বিদ্যলটিতে প্রথম শ্রেণী থেকে দ্বাদশ শ্রেণী অবধি পঠনপাঠন করা যায়।
ব্রিটিশ শাসনের শুরুতে আঠারোশ শতকে ইংরেজি শিক্ষা বিস্তারের লক্ষ্যে, মিশনারিরা বেশ কয়েকটি সমাজ প্রতিষ্ঠা করেছিলেন যা বেশিরভাগ চার্চ দ্বারা পরিচালিত ছিল। চার্চ মিশনারি সোসাইটি (সি এম এস) তাদের মধ্যে একটি। চার্চ মিশনারি সোসাইটি বর্ধমান , কৃষ্ণনগর এবং জলপাইগুড়িতে তিনটি বিদ্যালয় প্রতিষ্ঠা করেছিল।
বর্ধমানের রাজ মহাতচন্দ্রের সহায়তায় ১৮৩৪ খ্রিষ্টাব্দে সমাজের প্রধান জেজে উইথব্রেথ এবং আরও অনেকে চার্চ মিসশনারি সোসাইটিস ইংলিশ স্কুল নামে ইংরেজি স্কুল প্রতিষ্ঠা করেন। পরবর্তী সময়ে মাধ্যমিক এবং উচ্চ মাধ্যমিক বিভাগ চালু করা হয়েছিল। ১৯৪৭ খ্রিষ্টাব্দের পর চার্চ মিশনারি সোসাইটি স্থানীয় বাসিন্দাদের স্কুলে সকল দায়িত্ব হস্তান্তর করে। পশ্চিমবঙ্গ মধ্য শিক্ষা পর্ষদ প্রতিষ্ঠার পরে, বিদ্যালয়টি পর্ষদের অধীনে নিবন্ধিত হয়।
আশিষ বিদ্যার্থী

আশিষ বিদ্যার্থী (জন্ম: ১৯ জুন ১৯৬২) একজন ভারতীয় অভিনেতা, হিন্দি, তেলুগু, তামিল, কন্নড়, মালয়ালম, ইংরেজি, ওড়িয়া, মারাঠি এবং বাংলা চলচ্চিত্রে কাজ করেন। তিনি তার খলনায়ক চরিত্রের অভিনয়ের জন্য বিখ্যাত। ১৯৯৫ সালে তিনি দ্রোহকাল চলচ্চিত্রে অভিনয়ের জন্য শ্রেষ্ঠ পার্শ্ব অভিনেতা বিভাগে জাতীয় চলচ্চিত্র পুরস্কার প্রাপ্ত করেন।
১৯৬২ সালের ১৯ জুন তারিখে কণ্ণুর, কেরল জন্মগ্রহণ করেন। তার মাতা বাঙালী বংশোদ্ভুত রেবা বিদ্যার্থী এবং পিতা কানপুরের মালয়ীয় থিয়েটার ব্যক্তিত্ব গোবিন্দ বিদ্যার্থী।
১৯৯২ সালে তিনি বোম্বে (বর্তমান মুম্বাই) চলে যান। আশিস তার প্রথম চলচ্চিত্র সর্দার বল্লভভাই প্যাটেলের জীবন অবলম্বনে নির্মিত সর্দার-এ ভি পি মেননের চরিত্রে অভিনয় করেছিলেন। যদিও, তার প্রথম মুক্তিপ্রাপ্ত ছবি ছিল দ্রোহকাল, যার জন্য তিনি ১৯৯৫ সালে শ্রেষ্ঠ পার্শ্ব অভিনেতা বিভাগে জাতীয় চলচ্চিত্র পুরস্কার লাভ করেন। তিনি ১৯৪২ সালে আশুতোষ ের চরিত্রে অভিনয়ের জন্যও বিখ্যাত, ১৯৪২:আ লাভ স্টোরি। আশিস ১৯৯৬ সালে ইস রাত কি সুবাহ নাহিন চলচ্চিত্রের জন্য একটি নেতিবাচক চরিত্রে শ্রেষ্ঠ অভিনেতার জন্য স্টার স্ক্রিন পুরস্কার লাভ করেন।
বিদ্যার্থী ৩০০ টিরও বেশি ছবিতে ১১ টি ভাষায় কাজ করেছেন।. তিনি AVID MINER Conversations এর সহ-প্রতিষ্ঠাতা এবং কিউরেটর, যা সংস্থাগুলির জন্য কাস্টমাইজকরা ইন্টারেক্টিভ মডিউল।
এপ্রিল ও'নিল (অভিনেত্রী)

এপ্রিল ও'নিল (জন্ম: ৭ই এপ্রিল, ১৯৮৭) একটি আমেরিকান পর্নগ্রাফিক অভিনেত্রীর স্টেজ নাম। সে তার স্টেজ নামটি "টিনেজ মিউট্যান্ট নিনজা টারটল" এর একটি প্রধান চরিত্র "এপ্রিল ও'নিল" থেকে গ্রহণ করে। ২০১৩ সালে, তিনি দবোরা এন্ডারসনের ডকুমেন্টারি ফিল্ম "অ্যারোসড" এর ১৬ জন অভিনেত্রীর মধ্যে একজন ছিলেন। তিনি উভকামী হিসাবে চিহ্নিত। "লা উইকলি" ২০১৩ সালে তাকে ""১০ জন যারা পরবর্তী সাশা গ্রে হতে পারে"" তাদের তালিকায় দশম স্থান দেয়।
এপ্রিল ও'নিল পর্নগ্রাফিক অভিনেত্রী হওয়ার আগে ২০০৮ সালে লস এঞ্জেলেসে ৬ মাসের জন্য একটি রিসেপশনিস্ট হিসাবে কাজ করতেন।
লাউভ

আরি স্টেপ্রান্স লেফ (জন্ম আগস্ট ৮, ১৯৯৪), তার মঞ্চনাম লাউভ নামে পরিচিত, হলেন একজন মার্কিন সঙ্গীতঙ্গ। ২০১৫ সালে তার "লস্ট ইন দ্য লাইট" প্রথম আত্বপ্রকাশকারী ইপি বা ছোট আকারের অ্যালবাম, প্রকাশ পায়। তিনি তার প্রকাশিত দুটি একক "আই লাইক মি বেটার", এবং "দ্য আদার"-এর জন্য সবচেয়ে বেশি পরিচিত।
লেফের জন্ম, ১৯৯৩ সালে মার্কিন যুক্তরাষ্ট্রের ক্যালিফোর্নিয়া রাজ্যের সান ফ্রান্সিসকো শহরে। একজন শিশু হিসেবে, তিনি সঙ্গীতের প্রতি আগ্রহী ছিলেন এবং মাত্র ১১ বছর বয়সে কীভাবে গিটার বাজাতে হয় তা শেখার পূর্বে তিনি পিয়ানো এবং বেহালা বাজানো শিখেছিলেন। মাত্র ১৪ বছর বয়সে, তিনি প্রেম এবং বিচ্ছেদের গান লেখায় মত্ত ছিলেন, যেখানে তার পূবে কোন প্রেম বা ভালবাসার সম্পর্কই ছিল ননা। মার্কিন যুক্তরাষ্ট্রের পেন্সিল্‌ভেনিয়া রাজ্যের ওয়েনে নামক শহরতলিতে অবস্থিত "রাডমোর মিডল স্কুল" শেষ করার পর তিনি হাই স্কুলে পড়াশোনা করেন, যেখানে তিনি কয়েকটি ব্যান্ডের হয়ে গান পরিবেশন করেন এবং "ইলেক্ট্রনিক মিউজিক"-এ মনোযোগ দেবার পর্বে জাজ সঙ্গীত নিয়ে পড়াশোনা করেন।
জেফ, নিউ ইয়র্ক শহরে অবস্থিত নিউ ইয়র্ক বিশ্ববিদ্যালয় থেকে সঙ্গীত প্রযুক্তি বিষয়ের উপর স্নাতক করেন।
তার কলেজে পড়াকালীন সময়ে, লেফ তার ব্যক্তিগত তীব্রতরতার গান লেখার ধরন থেকে বিচ্যুত হন এবং অন্যান্য সঙ্গীত শিল্পীদের জন্য সঙ্গীত রচনা এবং প্রযোজনায় মনোযোগ দেন। কিন্তু তিনি বিশ্ববিদ্যালয়ের দ্বিতীয় বর্ষের ছাত্র থাকাকালীন সময়ে, মার্কিন গায়ক পল সায়মন-এর সাথে এক ব্যাখ্যামূলক সাক্ষাৎকারে তিনি হোচট খান, যেটিতে সায়মন তার সঙ্গীত-রচনাকে তার অন্তঃস্থুল চাপা অনুভূতিগুলি উন্মুক্ত করার একটি প্রক্রিয়ার পদ্ধতি হিসেবে আখ্যা দেন।
এর কিছু সময় পরেই, লেফ "লাউভ" নামে তার মঞ্চনামটি গৃহীত করেন, যা লাটভিয়ান ভাষার অর্থে 'সিংহ (লাওয়াভা)। এটি তার মায়ের দেশের ঐতিহ্যের প্রতি নমস্কার জ্ঞাপন; তার নামের প্রথম অংশ, আরি, হিব্রু ভাষায় যার অর্থ 'সিংহ' ; এবং যা তার নিজেস্ব রাশির চিহ্ন, লিও।
লেফ তার "আই মেট ইউ হোয়েন আই ওয়াজ এইটিন" শীর্ষক প্রথম কোন বিশ্বভ্রমণে যাত্রা শুরু করেছেন। যেটি ২০১৮ সালের, ১৮ই জানুয়ারী মাসে মার্কিন যুক্তরাষ্ট্রের ওয়াশিংটন রাজ্যের সিয়াটল শহর থেকে শুরু হয়েছে।
মূল গায়ক হিসেবে
সাহায্যকারী হিসেবে
মঙ্গল গ্রহে জীবন

মঙ্গল গ্রহের সাথে পৃথিবীর নৈকট্য ও সাদৃশ্য থাকায় মঙ্গল গ্রহে জীবন খুঁজে পাওয়ার সম্ভাবনা জ্যোতির্জীববিজ্ঞানের একটি অত্যন্ত আগ্রহের বিষয়। এখন অব্দি মঙ্গল গ্রহে কোন জীবনের উপস্থিতির প্রমাণ পাওয়া যায়নি। অবশ্য ধারাবাহিকভাবে একাধিক প্রমাণ ইঙ্গিত দেয় যে, প্রাচীন কালে এই গ্রহের পৃষ্ঠতলে তরল পানির উপস্থিতি ছিল এবং সেটি হয়তো অণুজীবের বাসযোগ্য ছিল। কিন্তু এতেই নিশ্চিত করে বলা যায় না যে, বর্তমানেও গ্রহটিতে প্রাণ বা জীবনের উপস্থিতি রয়েছে। মঙ্গলের মাটির নিচে বরফ আকারে পানি রয়েছে বলে বিজ্ঞানীরা ধারণা করছেন।
উনবিংশ শতাব্দী থেকেই বিজ্ঞানীরা মঙ্গলে প্রাণের সন্ধান শুরু করেছেন। আদিকালের গবেষণা মূলত কল্পনা নির্ভর হলেও বর্তমানে আধুনিক বিজ্ঞানের প্রভাবে মঙ্গলের মাটি, পাথর এমনকি গ্রহের পরিবেশে বিদ্যমান গ্যাস ইত্যাদির গঠনশৈলীও এই প্রাণের সন্ধান গবেষণার গুরুত্বপূর্ণ অঙ্গ হয়ে উঠেছে। ২০১৬ সালের ২২শে নভেম্বর নাসা গ্রহটির প্লানিটিয়া ইউটোপিয়া অঞ্চলে ভূগর্ভস্থ্য বরফের সন্ধান পেয়েছে বলে ঘোষণা করে। এতে যে পরিমাণ পানি পাওয়া গিয়েছে তা প্রায় সুপিরিয়র হ্রদের পানির সমান।
২০১৭ সালের ৫ই সেপ্টেম্বরে, বিজ্ঞানীরা রিপোর্ট করেন যে কিউরিওসিটি রোভার মঙ্গলে বোরনের সন্ধান পেয়েছে, যা পৃথিবীর জীবনের জন্য অত্যন্ত প্রয়োজনীয় উপাদানসমূহের মধ্যে একটি। এরপূর্বে পাওয়া পানির সন্ধান মঙ্গলে পূর্বে একদা জীবনের অস্তিত্ব ছিল বলেই সমর্থন করে।
১৮৫৪ সালে ৮৫৪ সালে যুক্তরাজ্যের কেমব্রিজ বিশ্ববিদ্যালয়ের ট্রিনিটি কলেজের সভ্য উইলিয়াম হিউয়েল মঙ্গল গ্রহে সমুদ্র, মাটি এমনকি প্রাণের সম্ভাবনা আছে বলে তত্ত্ব প্রদান করেন। উনবিংশ শতাব্দীতে এসে মঙ্গলে প্রাণের ব্যাপারে পর্যবেক্ষণ করার হার হঠাৎ করেই বেড়ে যায়। এই সময়ে একাধিক পর্যবেক্ষক মঙ্গলে খাল পর্যবেক্ষণ করেন। যা পরবর্তীতে অবশ্য দৃষ্টিভ্রম বলে প্রমাণিত হয়। এতদসত্ত্বেও মার্কিন বিজ্ঞানী পার্সিভাল লোওয়েল ১৮৯৫ সালে "মঙ্গল গ্রহ" ও ১৯০৬ সালে" মঙ্গল গ্রহ ও এর খাল" নামক  বই প্রকাশ করেন। এই বইয়ে তিনি মঙ্গলে দীর্ঘকাল আগে বিরাজ করা সভ্যতা কর্তৃক এই খালগুলো সৃষ্ট বলে তিনি দাবী করেন। এই ধারণাই ব্রিটিশ লেখক হারবার্ট জর্জ ওয়েলসকে "দ্যা ওয়ার অব দ্য ওয়ার্ল্ডস" নামক কল্পকাহিনী রচনায় অনুপ্রাণিত করে। এই গল্পে মঙ্গলগ্রহ থেকে আগত ভিনগ্রহবাসীরা নিজেদের গ্রহ দুর্যোগের কবলে পড়ায় পৃথিবী দখলের উদ্দেশ্যে আক্রমণ করে। পরবর্তীতে উন্নত দূরবীক্ষণ যন্ত্র আবিষ্কার হলে মঙ্গল গ্রহ নিয়ে প্রচলিত এই খাল তত্ত্ব বাতিল হয়ে যায়। 
পরিবেশের উল্লেখযোগ্য উপাদান হিসেবে তরল পানির উপস্থিতি মঙ্গল গ্রহে জীবন থাকার জন্য অন্যতম উপাদান। তবে শুধুমাত্র তরল পানির উপস্থিতিই গ্রহটিতে জীবন আছে বলে নিশ্চিত করতে পারে না।  মঙ্গলের ভূমণ্ডলে তরল পানি অবস্থান করতে পারেনা। সর্বনিম্ন উচ্চতার ভূমিতে তরল পানি মাত্র কয়েক মিনিট অথবা ঘণ্টা থাকতে পারে। তরল পানি ভূপৃষ্ঠে উপস্থিত থাকতে পারেনা। কিন্তু এর পৃষ্ঠে যে ধূলিকণার সাথে অল্প পরিমাণ যে তুষার কণা তৈরি হয়, সূর্যের তাপে তা বিগলিত হয়ে এই পানি স্বল্প সময়ের জন্য তৈরি হতে পারে। এছাড়াও প্রাচীন কালের নিরক্ষীয় অঞ্চলের ভুগর্ভস্থ বরফ ধীরে ধীরে গলে এই তরল পানির উপস্থিতি নিয়ে আসতে পারে।
মঙ্গল গ্রহে জীবনের সন্ধানে একাধিকবার বিভিন্ন নভোযান পাঠানো হয়েছে। এরমাঝে রয়েছে মাভেন, মঙ্গলযান, ফিনিক্স ও কিউরিওসিটি রোভার।
ওয়ালিদ আল-হুসিনি

ওয়ালিদ আল-হুসিনি (আরবি ভাষায়: ওয়ালিদ আল-হুসিনি) হল একটি ফিলিস্তিনি ব্লগার যিনি ২০১০ সালের অক্টোবরে ইসলাম ধর্মকে নিন্দা জানিয়ে ফেসবুক এবং ব্লগে পোস্ট করেন। যার ফলে ফিলিস্তিনি কর্তৃপক্ষ তাকে গ্রেপ্তার করে , তার গ্রেপ্তার বিশ্বব্যাপী প্রতিক্রিয়া সৃষ্টি করেছিল। 
নিউইয়র্ক টাইমস লিখেছেন, "এই সমস্যা ফিলিস্তিনি রাষ্ট্রের মত প্রকাশের স্বাধীনতার সমস্যা নিয়ে মনোযোগ আকর্ষণ করেছে, যার মধ্যে ধর্মকে অপমান করা অবৈধ বলে মনে করা হয়, পাশাপাশি পারস্পরিক, সমাজ ও ইন্টারনেটের মধ্যে সাংঘর্ষিক হিসেবে ধরা হয়।"